Na temelju članka 30. stavka 7. i članka 31. stavka 2. Zakona o održivom gospodarenju otpadom („Narodne novine“ br. 94/13 i 73/17), članka 4. Uredbe o gospodarenju komunalnim otpadom („Narodne novine“ br. 50/2017) te članka 36. Statuta Grada Makarske (Glasnik Grada Makarske broj 8/09, 13/09, 2/13, 8/13 i 9/13 - pročišćeni tekst), Gradsko vijeće Grada Makarske na 6. sjednici održanoj dana 30. siječnja 2018. godine, donosi

**ODLUKU**

**o načinu pružanja javne usluge** **prikupljanja miješanog komunalnog otpada i biorazgradivog komunalnog otpada**

**I. OPĆE ODREDBE**

Članak 1.

Ovom Odlukom se propisuje način pružanja javne usluge prikupljanja miješanog komunalnog otpada i biorazgradivog komunalnog otpada te odvojenog prikupljanja otpadnog papira, metala, stakla, plastike, tekstila, problematičnog otpada i krupnog (glomaznog) otpada kao i način gospodarenja komunalnim otpadom u vezi s ovom javnom uslugom, adresa reciklažnog dvorišta, način i uvjeti određivanja i obračuna naknade za gradnju građevina za gospodarenje komunalnim otpadom na području Grada Makarske.

Članak 2.

Cilj ove Odluke je uspostava javnog, kvalitetnog, postojanog i ekonomski učinkovitog sustava sakupljanja komunalnog otpada na području Grada Makarske, u skladu s načelima održivog razvoja, zaštite okoliša, održivog gospodarenja otpadom i zaštitom javnog interesa.

Članak 3.

Ova Odluka sadrži sljedeće:

1. kriterij obračuna količine otpada,
2. standardne veličine i druga bitna svojstva spremnika za sakupljanje otpada,
3. najmanju učestalost odvoza otpada prema područjima,
4. obračunska razdoblja kroz kalendarsku godinu,
5. područje pružanja javne usluge,
6. opće uvjete ugovora s korisnicima,
7. adresu reciklažnog dvorišta (privremenog reciklažnog dvorišta),
8. odredbe o načinu provedbe javne usluge i usluge povezane s javnom uslugom,
9. odredbe o provedbi Ugovora koje se primjenjuju u slučaju nastupanja posebnih okolnosti (elementarna nepogoda, katastrofa i sl.),
10. odredbe o načinu podnošenja prigovora i postupanju po prigovoru građana na neugodu uzrokovanu sustavom sakupljanja komunalnog otpada,
11. odredbe o uvjetima za pojedinačno korištenje javne usluge,
12. odredbe o prihvatljivom dokazu izvršenja usluge za pojedinog korisnika javne usluge,
13. odredbe o cijeni obvezne minimalne javne usluge,
14. način određivanja udjela korisnika javne usluge u slučaju kad su korisnici javne usluge kućanstva i koriste zajednički spremnik, a nije postignut sporazum o njihovim udjelima,
15. način određivanja udjela korisnika javne usluge u slučaju kad su korisnici javne usluge kućanstva i pravne osobe ili fizičke osobe – obrtnici i koriste zajednički spremnik, a nije postignut sporazum o njihovim udjelima,
16. odredbe o ugovornoj kazni,
17. kriterij za određivanje korisnika javne usluge u čije ime Grad Makarska preuzima obvezu plaćanja cijene za javnu uslugu,
18. odredbe o korištenju javne površine za prikupljanje otpada,
19. odredbe o količini krupnog (glomaznog) otpada (u daljnjem tekstu: glomazni otpad) koji se preuzima u okviru javne usluge,
20. način obračuna naknade za gradnju građevina za gospodarenje komunalnim otpadom.

Članak 4.

Na postupke koji se vode u vezi s izvršenjem ove Odluke, u dijelu koji nije posebno uređen Zakonom o održivom gospodarenju otpadom i Uredbom o gospodarenju komunalnim otpadom, primjenjuje se odredbe Zakona o općem upravnom postupku.

**II. DAVATELJ JAVNE USLUGE**

Članak 5.

Davatelj javne usluge, usluge povezane s javnom uslugom i usluge koja se pruža na zahtjev korisnika usluge iz članka 1. ove Odluke je Makarski komunalac d.o.o., Trg Tina Ujevića 1, 21300 Makarska, OIB 12733878804, (u daljnjem tekstu: Davatelj javne usluge).

**III. KORISNIK JAVNE USLUGE**

Članak 6.

Korisnik javne usluge na području pružanja javne usluge je vlasnik i/ili korisnik nekretnine, odnosno vlasnik posebnog dijela nekretnine i korisnik nekretnine, odnosno posebnog dijela nekretnine kada je vlasnik nekretnine, odnosno posebnog dijela nekretnine obvezu plaćanja ugovorom prenio na tog korisnika i o tome obavijestio davatelja usluge.

Više korisnika mogu na zahtjev, sukladno međusobnom sporazumu, zajednički nastupati prema davatelju usluge.

 Smatra se da korisnik trajno ne koristi nekretninu ukoliko se nekretnina nije koristila 1 godinu ili više.

Članak 7.

Korisnik javne usluge može biti:

1. fizička osoba sa prebivalištem na području Grada Makarske (1. kategorija korisnika),
2. fizička osoba sa privremenim boravištem na području Grada Makarske (2. kategorija korisnika),
3. fizička i pravna osoba koja na području Grada Makarske obavlja djelatnost prema Odluci o Nacionalnoj klasifikaciji djelatnosti (3. kategorija korisnika).

Članak 8.

1. kategorija korisnika (fizičke osobe sa prebivalištem na području Grada Makarske) je podijeljena u sljedeće skupine:

1. Skupina 1.1. fizičke osobe u kućanstvima u objektima individualnog stanovanja koje koriste individualni spremnik otpada,
2. Skupina 1.2. fizičke osobe u kućanstvima u više stambenim građevinama koje

 zajednički koriste spremnik otpada,

1. Skupina 1.3. fizičke osobe koje obavljaju djelatnost iznajmljivanja

 soba/apartmana/usluga kampova u domaćinstvu i koriste individualni spremnik otpada,

1. Skupina 1.4. fizičke osobe koje obavljaju djelatnost iznajmljivanja

 soba/apartmana/usluga kampova u domaćinstvu i zajednički koriste spremnik

 otpada,

1. Skupina 1.5. fizičke osobe koje na području Grada Makarske posjeduju drugu

 nekretninu koja nije namijenjena za stalno stanovanje (kuća za odmor) i u kojoj

 korisnik javne usluge boravi povremeno ili je koristi za iznajmljivanje i koristi

 individualni spremnik otpada,

1. Skupina 1.6. fizičke osobe koje na području Grada Makarske posjeduju drugu

 nekretninu koja nije namijenjena za stalno stanovanje (kuća za odmor) i u kojoj

 korisnik javne usluge boravi povremeno ili je koristi za iznajmljivanje, i koristi zajednički spremnik otpada

Članak 9.

2. kategorija korisnika je podijeljena u sljedeće skupine:

1. Skupina 2.1. fizičke osobe u kućanstvima u objektima individualnog

 stanovanja koje samostalno koriste spremnik otpada,

1. Skupina 2.2. fizičke osobe u kućanstvima u više stambenim građevinama koje

 zajednički koriste spremnik otpada,

1. Skupina 2.3. fizičke osobe koje obavljaju djelatnost iznajmljivanja

 soba/apartmana i samostalno koriste spremnik otpada,

1. Skupina 2.4. fizičke osobe koje obavljaju djelatnost iznajmljivanja

 soba/apartmana i zajednički koriste spremnik otpada.

Članak 10.

3. kategorija korisnika (fizičke i pravne osobe koje na području Grada Makarske obavljaju djelatnost prema Odluci o Nacionalnoj klasifikaciji djelatnosti) je podijeljena u sljedeće skupine:

1. Skupina 3.1. - Korisnici koji pružaju smještaj u objektu iznajmljivanjem soba/apartmana (hoteli, hosteli, prenoćišta, vile, kuće za odmor i sl.) a koji pružaju i usluge pripreme hrane,
2. Skupina 3.2. - Korisnici koji pružaju smještaj u objektu iznajmljivanjem soba/apartmana (hoteli, hosteli, prenoćišta, vile, kuće za odmor i sl.) bez usluge pripreme hrane,
3. Skupina 3.3. – Korisnici koji posjeduju plovne objekte u svrhe nautičkog turizma (plovni objekti za izlete, plovni objekti za krstarenje, plovni objekti za razgledavanje podmorja, plovni objekti na kojima se poslužuje piće i napitci te jednostavna jela na plovnom objektu) i sl.,
4. Skupina 3.4.- Korisnici koji posjeduju plovne objekte za razgledavanje podmorja, taksi plovila,
5. Skupina 3.5. - Luke nautičkog turizma (ACI marina, suha marina), upravitelji komunalne, sportske i luke posebne namjene i sl.,
6. Skupina 3.6. – Korisnici koji pružaju usluge pripreme hrane i usluživanja hrane,
7. Skupina 3.7. - Korisnici koji pružaju usluge pripreme hrane bez konzumacije hrane na lokaciji (npr. objekti brze prehrane, fastfood, pizzacut i sl.),
8. Skupina 3.8. – Kafići, barovi, točionice pića i sl. bez usluga pripreme hrane,
9. Skupina 3.9. – Uredi, javni uredi, agencije, banke, uredski prostori (državne uprave, županijske i lokalne samouprave, sudova, agencija, pošta, fondova i sl.), humanitarne organizacije, osiguravajuća društva, odvjetnički i

javnobilježnički uredi, turističke agencije, objekti za igre na sreću, sportske ustanove, kina i kazališta, ambulante i sl.,

1. Skupina 3.10. - Udruge, učilišta, ustanove, muzeji, galerije, knjižnice, izložbeni prostori, vjerski objekti, crkve, samostani, škole, vrtići i sl.,
2. Skupina 3.11. – Bolnice, kuće za oporavak, dnevne bolnice, domovi za starije i nemoćne, poliklinike,
3. Skupina 3.12. - Garaže i skladišta bez izravne prodaje,
4. Skupina 3.13. – Noćni klubovi, noćni bar, disco klub i sl.,
5. Skupina 3.14. – Kampovi, autokampovi, turistička naselja i sl.,
6. Skupina 3.15. – Trgovina na malo u nespecijaliziranim prodavaonicama,
7. Skupina 3.16. - Trgovina na malo hranom, pićima i duhanskim proizvodima u specijaliziranim prodavaonicama,
8. Skupina 3.17.- Trgovina na malo informacijsko-komunikacijskom opremom u specijaliziranim prodavaonicama,
9. Skupina 3.18.-Trgovina na malo ostalom opremom za kućanstvo u specijaliziranim prodavaonicama,
10. Skupina 3.19.- Trgovina na malo proizvodima za kulturu i rekreaciju u specijaliziranim prodavaonicama,
11. Skupina 3.20- Trgovina na malo ostalom robom u specijaliziranim prodavaonicama
12. Skupina 3.21.-Trgovina na malo na štandovima i tržnicama,
13. Skupina 3.22.-Trgovina na malo izvan prodavaonica, štandova i tržnica,
14. Skupina 3.34. – Obrtničke djelatnosti: frizerski, salon, brijač, kozmetičar, stolar, vodoinstalater, električar, automehaničar, autolimar, autokaroser, radione za popravak i sl.,
15. Skupina 3.24. – Industrijske djelatnosti s proizvodnim pogonima,
16. Skupina 3.25. – Ostale djelatnosti.

Navedene skupine iz kategorije 3. mogu koristiti individualne spremnike ili zajednički koristiti spremnik za miješani komunalni otpad.

Davatelj javne usluge će cjenikom odrediti koeficijente opterećenja sustava miješanim komunalnim otpadom za svaku pojedinu skupinu iz 3. kategorije korisnika.

Korisnici javne usluge kategorije 3. dužni su proizvodni otpad zbrinjavati kod ovlaštenog sakupljača uz propisanu prateću dokumentaciju, iznimno, kod Davatelja javne usluge ukoliko je tako ugovorena usluga, uz naknadu i propisanu prateću dokumentaciju.

Korisnici kategorije 3. kojima biorazgradivi komunalni otpad i reciklabilni otpad nije proizvodni otpad, postupaju s otpadom na način propisan ovom Odlukom.

**IV. POJMOVI**

Članak 11.

Pojedini pojmovi za potrebe ove Odluke imaju sljedeće značenje:

1. *ambalaža* je svaki proizvod, bez obzira na materijal od kojeg je izrađen, koji se koristi za držanje, zaštitu, rukovanje, isporuku i predstavljanje robe, od sirovina do gotovih proizvoda, od proizvođača do potrošača;
2. *animalni otpad* je otpad pod kojim se podrazumijevaju životinjske lešine, otpad životinjskog podrijetla, sporedne nejestive nusproizvode klanja, krv koja se ne upotrebljava za daljnju preradu, životinjski proizvodi koji nisu valjani za ljudsku prehranu, otpaci iz valionica i sl.;
3. *biootpad* je biološki razgradiv otpad iz vrtova i parkova, hrana i kuhinjski otpad iz kućanstva, restorana, ugostiteljskih i maloprodajnih objekata i slični otpad iz proizvodnje prehrambenih proizvoda;
4. *biološki razgradivi otpad* je otpad koji se može razgraditi biološkim aerobnim ili anaerobnim postupkom;
5. *biorazgradivi komunalni otpad* u okviru javne usluge je bio otpad i otpadni papir i karton osim proizvodnog otpada i otpada iz poljoprivrede, šumarstva, a koji u svom sastavu sadrži biološki razgradiv otpad;
6. *boravište* je mjesto i adresa u Republici Hrvatskoj gdje osoba privremeno boravi, ali se na toj adresi nije trajno nastanila;
7. *cijena javne usluge* je novčani iznos u kunama za pruženu javnu uslugu prikupljanja miješanog komunalnog otpada i biorazgradivog komunalnog otpada;
8. *električni i elektronički otpad* ( u daljnjem tekstu EE oprema) su: veliki kućanski uređaji, mali kućanski uređaji, oprema informatičke tehnike, oprema za telekomunikacije, oprema široke potrošnje i foto naponske ploče, rasvjetna oprema, električni i elektronički alati ( osim velikih nepokretnih industrijskih alata), igračke koje sadrže električne ili elektroničke komponente , oprema za razonodu i sportska oprema koje sadrže električne ili elektroničke komponente, medicinski proizvodi koji sadrže električne ili elektroničke komponente;
9. *evidencija o preuzetom komunalnom otpadu* (u daljnjem tekstu: Evidencija) je evidencija koju vodi Davatelj javne usluge i sadrži podatke o korisniku javne usluge, korištenju javne usluge za obračunsko mjesto, korištenju reciklažnog dvorišta i mobilnog reciklažnog dvorišta i korištenju javne usluge preuzimanja glomaznog otpada;
10. *građevina za gospodarenje otpadom* je građevina za sakupljanje otpada (skladište otpada, pretovarna stanica i reciklažno dvorište), građevina za obradu otpada i centar za gospodarenje otpadom. Ne smatra se građevinom za gospodarenje otpadom građevina druge namjene u kojoj se obavlja djelatnost oporabe otpada;
11. *građevni otpad* je otpad nastao prilikom gradnje građevina, rekonstrukcije, uklanjanja i održavanja postojećih građevina, te otpad nastao od iskopanog materijala, koji se ne može bez prethodne oporabe koristiti za građenje građevine zbog kojeg građenja je nastao;
12. *interventno sakupljanje otpada* je sakupljanje otpada uređajima i opremom u svrhu hitnog uklanjanja otpada s određene lokacije radi sprječavanja nastanka i/ili smanjenja na najmanju moguću mjeru onečišćenja okoliša, ugrožavanja ljudskog zdravlja, uzrokovanja šteta biljnom i životinjskom svijetu i drugih šteta;
13. *izjava o načinu korištenja javne usluge* (u daljnjem tekstu: Izjava) je izjava na obrascu koju korisnik javne usluge ispunjava i dostavlja Davatelju javne usluge;
14. *javna površina* je površina javne namjene sukladno Prostornom planu Grada Makarske;
15. *javna usluga* je javna usluga prikupljanja miješanog komunalnog otpada i biorazgradivog komunalnog otpada;
16. *jednokratna ambalaža* je ambalaža izrađena samo za jednu uporabu;
17. *komunalni otpad* je otpad nastao u kućanstvu i otpad koji je po prirodi i sastavu sličan otpadu iz kućanstva, osim proizvodnog otpada i otpada iz poljoprivrede i šumarstva;
18. *korištenje javne* usluge je predaja miješanog komunalnog otpada i biorazgradivog komunalnog otpada Davatelju javne usluge;
19. *krupni (glomazni) komunalni otpad* je predmet ili tvar koju je zbog volumena i /ili mase neprikladno prikupljati u sklopu usluge prikupljanja miješanog komunalnog otpada;
20. *medicinski otpad* je otpad nastao prilikom pružanja njege, zaštite i očuvanja zdravlja ljudi i/ili životinja, otpad nastao u istraživačkim djelatnostima kao i otpad nastao prilikom pružanja različitih usluga kod kojih se dolazi u kontakt s krvlju i/ili izlučevinama ljudi i/ili životinja;
21. *miješani komunalni otpad* – ostatni otpad je otpad iz kućanstva i otpad iz trgovina, industrije i iz ustanova koji je po svojstvima i sastavu sličan otpadu iz kućanstva, iz kojeg posebnim postupkom nisu izdvojeni pojedini materijali (kao što je papir, staklo i dr.) te je u Katalogu otpada označen kao 20 03 01;
22. *mjesto primopredaje* je lokacija spremnika kod korisnika javne usluge;
23. *mobilno reciklažno dvorište* – mobilna jedinica je pokretna tehnička jedinica koja nije građevina ili dio građevine, a služi odvojenom prikupljanju i skladištenju manjih količina posebnih vrsta otpada;
24. *obavijest o prikupljanju miješanog komunalnog otpada, biorazgradivog komunalnog otpada i reciklabilnog komunalnog otpada* (u daljnjem tekstu: Obavijest) je obavijest Davatelja javne usluge korisniku javne usluge o načinu korištenja javne usluge i javne usluge povezane s javnom uslugom;
25. *obračunsko mjesto* je adresa nekretnine/mjesto primopredaje spremnika;
26. *obračunsko razdoblje* je razdoblje na koje se odnosi obračun iznosa cijene javne usluge;
27. *obvezna minimalna javna usluga* je dio javne usluge koju je potrebno osigurati kako bi sustav sakupljanja komunalnog otpada mogao ispuniti svoju svrhu poštujući pritom obvezu o osiguranju primjene načela »onečišćivač plaća«, ekonomski održivo poslovanje te sigurnost, redovitost i kvalitetu pružanja javne usluge;
28. *odvojeno sakupljanje otpada* je sakupljanje otpada na način da se otpad odvaja prema njegovoj vrsti i svojstvima kako bi se olakšala obrada i sačuvala vrijedna svojstva otpada;
29. *onečišćavanje okoliša* je promjena stanja okoliša koja je posljedica nedozvoljene emisije i/ili drugog štetnog djelovanja, ili izostanaka potrebnog djelovanja, ili utjecaja zahvata koji može promijeniti kakvoću okoliša;
30. *onečišćivač* je svaka fizička i pravna osoba, koja posrednim ili neposrednim djelovanjem, ili propuštanjem djelovanja uzrokuje onečišćivanje okoliša;
31. *onečišćujuća tva*r je tvar ili skupina tvari, koje zbog svojih svojstava, količine i unošenja u okoliš, odnosno u pojedine sastavnice okoliša, mogu štetno utjecati na zdravlje ljudi, biljni i/ili životinjski svijet, odnosno biološku i krajobraznu raznolikost;
32. *opasna tvar* je propisom određena tvar, mješavina ili pripravak, koji je u postrojenju prisutan kao sirovina, proizvod, nusproizvod ostatak ili među proizvod, uključujući i one tvari za koje se može pretpostaviti da mogu nastati u slučaju nesreće;
33. *opasni otpad* je otpad koji posjeduje jedno ili više opasnih svojstava određenih Dodatkom III. Zakona o održivom gospodarenja otpadom (Narodne novine br. 94/13);
34. *otpad* je svaka tvar ili predmet koji posjednik odbacuje, namjerava ili mora odbaciti. Otpadom se smatra i svaki predmet i tvar čije su sakupljanje, prijevoz i obrada nužni u svrhu zaštite javnog interesa;
35. *otpadna ambalaža* je ambalaža koja nastaje nakon odvajanja proizvoda od ambalaže u koju je proizvod bio pakiran, a koju posjednik odbacuje ili predaje kao otpad;
36. *otpadna ambalaža u sustavu povratne naknade* je staklena, plastična (PET) i metalna (Al/Fe) jednokratna ambalaža za piće (osim one za mlijeko i tekuće mliječne proizvode) koja je volumena većeg od 0,20 l i koja na sebi ima oznaku sustava povratne naknade;
37. *posjednik otpada* je proizvođač otpada ili pravna i fizička osoba koja je u posjedu otpada;
38. *povratna (višekratna) ambalaža* je ambalaža koja se, nakon što se isprazni, ponovno uporabljuje u istu svrhu i čiji povrat i višekratnu uporabu osigurava proizvođač ili prodavatelj sustavom pologa (kaucije) ili na neki drugi način;
39. *prebivalište* je mjesto i adresa u Republici Hrvatskoj na kojoj se osoba trajno nastanila radi ostvarivanja svojih prava i obveza vezanih za životne interese kao što su obiteljski, profesionalni, ekonomski, socijalni, kulturni i drugi interesi;
40. *primopredaja otpada* je predaja otpada od strane korisnika javne usluge te preuzimanje tog otpada od strane Davatelja javne usluge;
41. *problematični otpad* je opasni otpad iz podgrupe 20 01 Kataloga otpada koji uobičajeno nastaje u kućanstvu te opasni otpad koji je po svojstvima, sastavu i količini usporediv s opasnim otpadom koji uobičajeno nastaje u kućanstvu;
42. *proizvodni otpad* je otpad koji nastaje u proizvodnom procesu u industriji, obrtu i drugim procesima, osim ostataka iz proizvodnog procesa koji se koriste u proizvodnom procesu istog proizvođača;
43. *reciklabilnikomunalni otpad* čine otpadna plastika, otpadni metal i otpadno staklo, a kad je to prikladno i druge vrste otpada koje su namijenjene recikliranju (npr. otpadni tekstil, otpadno drvo i sl.);
44. *reciklažno dvorište* je nadzirani ograđeni prostor namijenjen odvojenom prikupljanju i privremenom skladištenju manjih količina posebnih vrsta otpada;
45. *spremnik za sakupljanje otpada* može biti posuda (kontejner, kanta i sl.) i/ili vreća;
46. *sustav sakupljanja komunalnog otpada* je sustav kojeg čine javna usluga prikupljanja miješanog komunalnog otpada i biorazgradivog komunalnog otpada i usluga povezana s javnom uslugom;
47. *ugovor o korištenju javne usluge* (u daljnjem tekstu: Ugovor) je ugovor između Davatelja javne usluge i korisnika javne usluge kojim se uređuje pružanje i korištenje javne usluge;
48. *ugovorna kazna* je iznos određen Odlukom koji je dužan platiti korisnik javne usluge u slučaju kad je postupio protivno Ugovoru;
49. *usluga povezana s javnom uslugom* je odvojeno sakupljanje komunalnog otpada putem reciklažnog dvorišta, mobilnog reciklažnog dvorišta, spremnika na javnim površinama i kod korisnika javne usluge te odvojeno prikupljanje krupnog (glomaznog) komunalnog otpada;
50. *zeleni otpad* je biološki razgradivi otpad pod kojim se podrazumijeva trava, lišće, granje voćaka i ukrasnog bilja i ostali slični vrtni otpad nastao na okućnicama i u domaćinstvima koja se ne bave niti jednim oblikom komercijalne djelatnosti.

Izrazi koji se koriste u ovoj Odluci, a imaju rodno značenje odnose se jednako na muški i ženski rod.

**V. NAČIN PRUŽANJA JAVNE USLUGE PRIKUPLJANJA MIJEŠANOG KOMUNALNOG OTPADA I BIORAZGRADIVOG KOMUNALNOG OTPADA TE ODVOJENOG PRIKUPLJANJA OTPADNOG PAPIRA, METALA, STAKLA, PLASTIKE, TEKSTILA, PROBLEMATIČNOG OTPADA I KRUPNOG (GLOMAZNOG) OTPADA KAO I NAČIN GOSPODARENJA KOMUNALNIM OTPADOM U VEZI S OVOM JAVNOM USLUGOM**

***Sadržaj javne usluge***

Članak 12.

Izračun cijene javne usluge vrši se temeljem volumena ugovorenog spremnika i broja pražnjenja istoga, a na načelu „onečišćivač plaća“.

Članak 13.

Javna usluga iz članka 1. ove Odluke obuhvaća:

1. sakupljanje miješanog komunalnog otpada na lokaciji obračunskog mjesta korisnika javne usluge putem polu podzemnih spremnika i pokretnih spremnika koji su smješteni na javnim površinama ili spremnika na adresi nekretnine korisnika javne usluge.
2. sakupljanje biorazgradivog komunalnog otpada na lokaciji obračunskog mjesta korisnika javne usluge putem spremnika/vreće na adresi nekretnine korisnika javne usluge.

Usluga u vezi sa javnom uslugom Odluke obuhvaća:

1. sakupljanje otpadnog papira, metala, plastike, stakla na obračunskom mjestu korisnika javne usluge putem polu podzemnih spremnika postavljenih na javnoj površini ili spemnika/vrećica na adresi nekretnine korisnika javne usluge,
2. sakupljanje krupnog (glomaznog) otpada u reciklažnom dvorištu, na adresi nekretnine ako je omogućen prilaz vozilu davatelja javne usluge, na obračunskom mjestu korisnika javne usluge ili na najbližoj javnoj površini koju dogovaraju davatelj i korisnik javne usluge.
3. sakupljanje problematičnog otpada kako je dalje uređeno ovom Odlukom a u skladu s posebnim propisima, u reciklažnom dvorištu, odnosno mobilnom reciklažnom dvorištu.
4. sakupljanje posebnih kategorija otpada kako je uređeno u daljnjem tekstu ove Odluke, a u skladu s posebnim propisima,

Usluga koja se pruža na zahtjev korisnika usluge obuhvaća:

1. preuzimanje miješanog komunalnog i biorazgradivog komunalnog otpada na lokaciji obračunskog mjesta korisnika usluge u slučaju iznimnog preuzimanja veće količine otpada,
2. preuzimanje krupnog (glomaznog) otpada.

Javna usluga, usluga u vezi sa javnom uslugom i usluga na zahtjev korisnika usluge se pružaju na području Grada Makarske.

Članak 14.

Broj planiranih primopredaja spremnika mora se odrediti u skladu sa sljedećom minimalnom učestalošću:

* najmanje jednom tjedno za biootpad iz biorazgradivog komunalnog otpada
* najmanje jednom mjesečno za otpadni papir i karton iz biorazgradivog komunalnog otpada i plastiku
* najmanje jednom u dva tjedna za miješani komunalni otpad.

***Standardi obavljanja javne usluge***

Članak 15.

Davatelj javne usluge je dužan pružati, a korisnik usluge ima pravo koristiti javnu uslugu iz članka 1. ove Odluke u skladu sa sljedećim standardima:

1. korisniku usluge mora biti osigurana mogućnost odvojene predaje otpada na njegovom obračunskom mjestu i korištenjem reciklažnog dvorišta, mobilnog reciklažnog dvorišta te polu podzemnih i pokretnih spremnika i postavljenih na javnoj površini i odvoz krupnog (glomaznog) otpada,
2. odvojena primopredaja miješanog komunalnog otpada i biorazgradivog komunalnog otpada obavlja se putem spremnika na obračunskom mjestu korisnika usluge ili na javnoj površini putem polu podzemnih i pokretnih spremnika na način da se otpadni papir i karton prikuplja odvojeno od bio otpada.

***Obveze davatelja javne usluge***

Članak 16.

Davatelj javne usluge i davatelj usluge povezane s javnom uslugom je dužan:

1. osigurati korisniku usluge spremnik za primopredaju miješanog komunalnog otpada, biorazgradivog komunalnog otpada i reciklabilnog komunalnog otpada,
2. označiti spremnik oznakom,
3. dostaviti korisniku usluge Obavijest,
4. preuzeti sadržaj spremnika od korisnika usluge,
5. odgovarati za sigurnost, redovitost, i kvalitetu javne usluge i usluge povezane s javnom uslugom,
6. osigurati provjeru da otpad sadržan u spremniku prilikom primopredaje odgovara vrsti otpada koji se odlaže u navedeni spremnik a čija se primopredaja obavlja,
7. osigurati provjeru podataka navedenih u Izjavi.

Davatelj usluge je dužan osigurati uvjete kojima se ostvaruje pojedinačno korištenje javne usluge uključivo i kad više korisnika koristi zajednički spremnik.

Davatelj javne usluge korisniku koji nije platio javnu uslugu u dva uzastopna obračunska razdoblja, dužan je osigurati samo minimalnu javnu uslugu.

***Obveze korisnika javne usluge***

Članak 17.

Korisnik usluge je dužan:

postupati s otpadom na odgovarajući način sukladno važećim zakonskim i pod zakonskim propisima

Korisnici kategorije 1. i 2. su dužni koristiti javnu uslugu i predati miješani komunalni otpad i biorazgradivi komunalni otpad Davatelju javne usluge

Korisnici kategorije 3. su dužni koristiti javnu uslugu i predati miješani komunalni otpad davatelju javne usluge, a proizvodni otpad ovlaštenom sakupljaču, iznimno Davatelju javne usluge, ukoliko je tako ugovoreno.

Korisnici kategorije 3. su dužni predati biorazgradivi komunalni otpad i reciklabilni otpad Davatelju javne usluge ukoliko isti nije proizvodni otpad

omogućiti Davatelju javne usluge pristup spremniku/vrećici na mjestu primopredaje u slučaju kad mjesto primopredaje otpada nije na javnoj površini

postupati s otpadom na obračunskom mjestu korisnika usluge na način kojim se ne dovodi u opasnost ljudsko zdravlje i ne dovodi do rasipanja otpada oko spremnika/vrećice i ne uzrokuje pojava neugode drugoj osobi zbog mirisa otpada

odgovarati za postupanje s otpadom i spremnikom/vrećicom na obračunskom mjestu korisnika usluge sukladno Zakonu o održivom gospodarenju otpadom, Uredbi o gospodarenju komunalnim otpadom i ovoj Odluci

zajedno s ostalim korisnicima usluge na istom obračunskom mjestu odgovarati za obveze nastale zajedničkim korištenjem spremnika sukladno Zakonu o održivom gospodarenju otpadom, Uredbi o gospodarenju komunalnim otpadom i ovoj Odluci

predavati biorazgradivi komunalni otpad, reciklabilni komunalni otpad, problematični otpad i krupni (glomazni) otpad odvojeno od miješanog komunalnog otpada

predavati problematični otpad u reciklažno dvorište/privremeno reciklažno dvorište ili mobilno reciklažno dvorište

redovito i u roku plaćati javnu uslugu temeljem računa Davatelja usluge

pravovremeno obavijestiti Davatelja usluge o promjeni podataka navedenih u Izjavi, a najkasnije u roku od 15 dana od dana nastanka promjene.

dostaviti dokaze o trajnom ne korištenju nekretnine svake godine za prethodno razdoblje od godinu dana.

Korisnici javnih usluga koji koriste zajedničke spremnike (izuzev korisnika javne usluge koji koriste polu podzemne spremnike) dužni su iste ograditi na način da se onemogući trećim osobama odlaganje u spremnike.

Novi korisnici – u najdužem roku od mjesec dana od stjecanja prava nad nekretninom ili početka korištenja nekretnine, obavijestiti Davatelja usluge o početku korištena javne usluge.

***Evidencija o preuzetom komunalnom otpadu***

Članak 18.

Dokaz o izvršenju javne usluge preuzimanja miješanog komunalnog otpada je digitalna evidencija davatelja javne usluge kojom se evidentiraju očitanja barkoda ili RFID čipa koji se nalazi na spremniku korisnika javne usluge ili RFID očitanje korisnika javne usluge za korištenje polu podzemnih spremnika.

Dokaz o izvršenju javne usluge preuzimanja miješanog komunalnog otpada iz stavka 1. ovog članka koristi se bilo da se radi o individualnom ili zajedničkom spremniku, kod preuzimanja otpada iz istog, na obračunskom mjestu korisnika javne usluge.

Davatelj javne usluge može voditi digitalnu evidenciju preuzimanja korisnog otpada kojeg korisnik javne usluge predaje na svom obračunskom mjestu.

Davatelj javne usluge je dužan voditi evidenciju preuzimanja otpada na reciklažnom dvorištu i mobilnom reciklažnom dvorištu, te preuzimanja glomaznog otpada.

Članak 19.

Evidencija o preuzetom komunalnom otpadu sadrži podatke o:

* korisniku usluge
* korištenju javne usluge za obračunsko mjesto
* korištenju reciklažnog dvorišta i mobilnog reciklažnog dvorišta
* korištenju usluge preuzimanja glomaznog otpada.

***Odvojeno skupljanje komunalnog otpada***

Članak 20.

Komunalni otpad se odvojeno sakuplja putem:

1. Vrećica,
2. Individualnih spremnika,
3. Polu podzemnih spremnika i pokretnih spremnika na javnim površinama,
4. Reciklažnih dvorišta,
5. Reciklažnih dvorišta za građevni otpad,
6. Mobilnog reciklažnog dvorišta,
7. Preuzimanja od strane davatelja javne usluge na zahtjev (poziv) korisnika javne usluge u dogovoreno vrijeme.

Davatelj javne usluge temeljem kategorije korisnika, smještaja mjesta primopredaje spremnika, i temeljem podataka iz izjave korisnika, ugovara vrstu spremnika za pojedine korisnike.

***Vrećice***

Članak 21.

Vrećice za odvojeno sakupljanje miješanog komunalnog otpada korisnik javne usluge, ukoliko kratkotrajno ima potrebu za odlaganjem veće količine miješanog komunalnog otpada, kupuje kod Davatelja javne usluge.

 Vrećice za odvojeno sakupljanje korisnog otpada korisnik javne usluge preuzima, bez naknade, na mjestu koje će biti definirano u Obavijesti o prikupljanju miješanog komunalnog otpada, biorazgradivog komunalnog otpada i reciklabilnog komunalnog otpada, koju će Davatelj javne usluge u pisanom obliku dostaviti korisniku javne usluge do kraja prosinca tekuće kalendarske godine za iduću kalendarsku godinu ili putem mrežne stranice Davatelja javne usluge, kad je to korisniku javne usluge prihvatljivo.

 Vrećice davatelj javne usluge označava barkodom korisnika javne usluge i o predaji istih vodi evidenciju te ne dodjeljuje vrećice korisniku javne usluge ukoliko ih isti ima u evidenciji davatelja javne usluge kao neiskorištene.

 Volumen vrećica za odvojeno sakupljanje miješanog komunalnog otpada iznosi 30 i 60 litara.

Volumen vrećica za odvojeno sakupljanje korisnog otpada (ambalažni otpad, papir, biorazgradivi komunalni otpad i tekstil ) iznosi 60l, 80 l i 120 litara.

***Spremnici za odvojeno sakupljanje komunalnog otpada***

Članak 22.

Spremnik za odvojeno sakupljanje komunalnog otpada se mora nalaziti na području pružanja javne usluge određenom ovom Odlukom.

 Korisnici javne usluge koriste jedan od slijedećih vrsta spremnika za odlaganje miješanog komunalnog otpada, papira, metala, plastike i stakla:

* spremnik/vrećicu na svom obračunskom mjestu,
* polu podzemni spremnik i pokretni spremnik.

Korisnici kategorije 1. i 2. koriste spremnike za odlaganje problematičnog otpada u:

* reciklažnom dvorištu,
* mobilnom reciklažnom dvorištu.

Korisnici javne usluge kategorije 3. su dužni problematični/opasni otpad predavati

ovlaštenom sakupljaču uz propisanu prateću dokumentaciju.

 Korisnici javne usluge koriste jedan od slijedećih vrsta spremnika za odlaganje miješanog komunalnog otpada, papira, metala, plastike i stakla:

* spremnik/vrećicu na svom obračunskom mjestu,
* polu podzemni spremnik i pokretni spremnik.

Članak 23.

Spremnik za sakupljanje miješanog komunalnog otpada i/ili korisnog otpada koji korisnik nabavi samostalno ili već raspolaže istim, mora dobiti odobrenje za uporabu od strane davatelja javne usluge koji ga je, ukoliko ga odobri za uporabu, dužan opremiti čipom/barkodom potrebnim za digitalnu evidenciju pražnjenja spremnika.

***Informiranje javnosti***

Članak 24.

Grad Makarska i Davatelj javne usluge su dužni na svojoj mrežnoj stranici objaviti i ažurno održavati popis koji sadrži sljedeće informacije:

* lokaciju i radno vrijeme reciklažnog dvorišta
* lokacije i radno vrijeme mobilnog reciklažnog dvorišta
* lokaciju kompostane
* lokacije zelenih otoka (dok su i zeleni otoci način za prikupljanje komunalnog otpada)
* uputu o preuzimanju glomaznog (krupnog) otpada na zahtjev korisnika
* brojeve telefona na koje korisnici javne usluge mogu nazvati za preuzimanje EE otpada
* brojeve telefona na koje korisnici javne usluge mogu nazvati za preuzimanje građevnog otpada koji sadrži azbest
* brojeve telefona na koje korisnici javne usluge mogu nazvati za preuzimanje otpadnih motornih vozila
* mjesta za preuzimanje uginulih životinja (kućnih ljubimaca) i animalnog otpada
* uputu o kompostiranju za korisnike koji individualno kompostiraju biootpad.

Davatelj javne usluge je osim informacija navedenih u stavku 1.ovog članka dužan na svojim mrežnim stranicama objavljivati i:

* obavijest koja mora sadržavati plan odvoza s datumima, miješanog komunalnog otpada, biorazgradivog komunalnog otpada i reciklabilnog komunalnog otpada.
* uputu o postupanju s miješanim komunalnim otpadom, biorazgradivim komunalnim otpadom i reciklabilnim komunalnim otpadom
* područja u kojima se spremnici za odvojeno sakupljanje komunalnog otpada izravno ustupaju korisniku javne usluge.

***Gospodarenje posebnim kategorijama otpada***

Članak 25.

Davatelj javne usluge i usluge povezane s javnom uslugom je dužan gospodariti s odvojeno sakupljenim komunalnim otpadom, uključujući preuzimanje i prijevoz tog otpada, sukladno propisanom redu prvenstva gospodarenja otpadom i na način koji ne dovodi do miješanja odvojeno sakupljenog komunalnog otpada s drugom vrstom otpada ili s otpadom koji ima drugačija svojstva.

***Ambalažni otpad***

Članak 26.

Posjednik otpadne ambalaže ima pravo na naknadu u iznosu od 0,50 kn za svaku jedinicu ambalaže za piće (PET bocu, staklenu bocu i Al-Fe limenku) koja je ista u sustavu povratne naknade, a koju je vratio u trgovinu.

Ambalaža koju potrošač vraća u trgovinu mora biti ispražnjena od sadržaja, ne smije biti zgnječena ili uništena, a bar-kod i oznaka sustava povratne naknade moraju biti jasno vidljivi i čitljivi.

 Potrošač (kupac) nema pravo na naknadu iz stavka 1. ovog članka ako ambalaža ne odgovara navedenim uvjetima i ako se ne radi o ambalaži obuhvaćenoj povratnom naknadom.

 Prodavatelj koji prodaje pića, a čiji prodajni prostor je veći od 200 četvornih metara te osoba koja upravlja reciklažnim dvorištem (ukoliko i kada ima koncesiju za navedene poslove) su dužni:

1. tijekom cijelog radnog vremena preuzimati od potrošača ambalažu od pića,
2. jasno i vidljivo označiti mjesto preuzimanja ambalaže od pića te informirati potrošača o načinu preuzimanja iste (ručno ili putem aparata za preuzimanje ambalaže),
3. omogućiti prihvat ambalaže i isplatiti naknadu potrošaču za predanu ambalažu.

Prodavatelj čiji je prodajni prostor manji od 200 četvornih metara nije dužan, ali može od potrošača preuzimati ambalažu od pića samostalno unutar vlastitog prodajnog prostora ili u suradnji sa sakupljačem izvan vlastitog prodajnog prostora.

 Prodavatelj koji obavlja trgovinu na veliko i koji u svojoj ponudi ima pića je dužan omogućiti preuzimanje ambalaže od pića od svojih kupaca (kafića, restorana, hotela i sl.).

Davatelj javne usluge koji upravlja reciklažnim dvorištem može preuzimati ambalažu iz stavka 1. ovog članka ukoliko je za navedene poslove ishodovao koncesiju/odobrenje nadležnog tijela.

Članak 27.

Korisnici javnih usluga su dužni ambalažu koja nije opasni otpad odvajati od miješanog komunalnog otpada i od ostalih vrsta otpada te ju ovisno o vrsti materijala (staklo, papir i karton, plastika i metal):

1. odlagati u odgovarajuću vrećicu ili spremnik,
2. predati u reciklažno dvorište/privremeno reciklažno dvorište,
3. predati u mobilno reciklažno dvorište,
4. predati sakupljaču otpadne ambalaže za ambalažu obuhvaćenu povratnom naknadom,
5. odložiti u odgovarajući polu podzemni spremnik na javnoj površini

Članak 28.

Korisnici javnih usluga iz kategorije 3. koji su ovlašteni sakupljači ambalaže obuhvaćene povratnom naknadom, dužni su predati nadležnoj službi Grada Makarske do kraja veljače tekuće godine, za prethodnu godinu, Izvješće o vrsti i količini preuzete ambalaže u prethodnoj godini.

Članak 29.

Korisnici javnih usluga iz kategorije 1. i 2. su dužni otpadnu ambalažu koja je opasni otpad (ambalaža od boja, lakova, razrjeđivača, sredstava za čišćenje, sredstava za zaštitu bilja i sl.) odvajati od miješanog komunalnog otpada i od ostalih vrsta otpada te ju odvojeno predati u:

1. reciklažno dvorište/privremeno reciklažno dvorište,
2. mobilno reciklažno dvorište,
3. prodavatelju (u trgovinu na malo) proizvoda od kojih je nastala ova otpadna ambalaža ili sakupljaču otpadne ambalaže.

Članak 30.

Korisnici javnih usluga iz kategorije 3. su dužni ambalažu koja je opasni otpad predati ovlaštenom sakupljaču uz propisanu prateću dokumentaciju.

Članak 31.

Prodavatelj koji prodaje proizvode u ambalaži od kojih nastaje otpadna ambalaža koja je opasni otpad (KB 15 01 10\*-ambalaža koja sadrži ostatke opasnih tvari ili je onečišćena opasnim tvarima) je dužan preuzimati takvu otpadnu ambalažu od fizičkih osoba.

 Prodavatelj je obvezan postaviti spremnik za sakupljanje otpadne ambalaže koja je opasni otpad i na vidnom mjestu, na ulazu za potrošače u trgovinu, informirati potrošače o njihovoj mogućnosti predaje i njegovoj dužnosti preuzimanja otpadne ambalaže koja je opasni otpad u njegovom prodajnom prostoru tijekom cijelog radnog vremena.

***Otpadno staklo***

Članak 32.

Korisnici javne usluge otpadno ambalažno staklo mogu predavati na slijedeće načine:

1. u reciklažnom dvorištu,
2. u mobilnom reciklažnom dvorištu
3. prodavatelju, ukoliko se radi o staklenoj ambalaži obuhvaćenoj povratnom naknadom.

U spremnike iz stavka 1. ovog članka ne smije se odlagati:

* prozorsko staklo, automobilsko staklo, kristalno i optičko staklo, armirano staklo, laboratorijsko staklo, staklena vuna,
* žarulje i fluorescentne svjetiljke,
* porculanski i keramički predmeti.
* Ogledala.

Štedne žarulje i fluorescentne cijevi su EE otpad i način postupanja opisan je u članku 37. i 38. ove Odluke.

 Prozorsko staklo, automobilsko staklo, armirano staklo su glomazni otpad i s njima je potrebno postupati kao i sa ostalim glomaznim otpadom.

 Porculanski i keramički predmeti, čaše i sl. potrebno je odložiti u spremnike za ostatni otpad.

 Korisnici kategorije 3. su dužni otpadno staklo koje je proizvodni otpad predavati ovlaštenom sakupljaču, iznimno davatelju javne usluge ukoliko je tako ugovoreno, uz propisanu prateću dokumentaciju.

***Otpadno jestivo ulje***

Članak 33.

Otpadno ulje je svako ulje (biljno, životinjsko mineralno, sintetičko, industrijsko izolacijsko i/ili termičko ulje) koje više nije za uporabu kojoj je prvobitno bilo namijenjeno.

 Pod otpadna jestiva ulja koja su bio razgradiva i čine neopasan otpad, svrstavaju se sva ulja koja nastaju u kućanstvu i obavljanjem ugostiteljske i turističke djelatnosti, industriji, obrtu, zdravstvenoj djelatnosti, javnoj upravi i drugim sličnim djelatnostima u kojima se priprema hrana.

 Otpadna maziva ulja su opasni otpad i to su sva ulja za podmazivanje motora, kompresora i sl.

Članak 34.

Otpadna biljna ulja (jestiva ulja) od prženja, iz friteza i jestivo ulje kojem je prošao rok trajanja ili je neupotrebljivo iz drugog razloga korisnici javnih usluga iz kategorija 1. i 2. mogu odlagati u posudama koje im može dati davatelj usluge ili druge plastične posude.

Pune posude se predaju davatelju usluge u:

1. reciklažnom dvorištu
2. mobilnom reciklažnom dvorištu.

Otpadna motorna ulja korisnici javnih usluga iz kategorija 1. i 2. dužni su predavati u:

1. reciklažnom dvorištu
2. mobilnom reciklažnom dvorištu.

Korisnici javnih usluga iz kategorije 3. dužni su predavati sva otpadna ulja ovlaštenom sakupljaču uz propisanu prateću dokumentaciju, iznimno, otpadna jestiva ulja u reciklažnom dvorištu, po dogovoru s davateljem javne usluge.

***Problematični otpad***

Članak 35.

Korisnik javne usluge je dužan izdvojiti problematični otpad iz miješanog komunalnog otpada.

Članak 36.

Korisnik javne usluge iz kategorije korisnika 1. i 2. je dužan predati problematični otpad u reciklažno dvorište/privremeno reciklažno dvorište.

 Korisnik javne usluge iz kategorije 3. je dužan predati problematični (opasni) otpad ovlaštenom sakupljaču uz propisanu prateću dokumentaciju.

 Popis otpada kojeg je Davatelj javne usluge dužan zaprimati propisan je Dodatkom IV. Pravilnika o gospodarenju otpadom („Narodne novine“ br. 117/17).

Vrste problematičnog otpada kojeg će zaprimati Davatelj javne usluge/osoba koja upravlja reciklažnim dvorištem su navedene u članku 79. ove Odluke.

***Elektronični i električni otpad (EE otpad)***

Članak 37.

Korisnici javnih usluga iz kategorija 1. i 2. dužni su predavati EE otpad na slijedeće načine:

1. halogene žarulje, fluorescentne i ostale vrste štednih žarulja, te otpadne EE uređaje i opremu prodavatelju koji u svom prodajnom programu ima EE opremu, bez naknade i obveze kupnje,

2. EE opremu koju zbog kvara preuzima serviser, isti je dužan preuzeti i zbrinuti od korisnika javne usluge besplatno, ukoliko se utvrdi da popravak nije moguć ili komercijalno nije isplativ,

3. u reciklažnom dvorištu,

4. u mobilnom reciklažnom dvorištu,

5. ovlaštenom sakupljaču pozivom na besplatni broj koji je objavljen na web stranici davatelja javne usluge.

Korisnici javnih usluga iz kategorije 3. dužni su predavati EE otpad ovlaštenom sakupljaču uz potrebnu prateću dokumentaciju.

Članak 38.

Odlaganje EE otpada na javnim površinama i pokraj kontejnera je zabranjeno.

***Animalni otpad***

Članak 39.

Zabranjeno je odlaganje animalnog otpada u spremnike za miješani komunalni otpad i u bilo koje druge spremnike namijenjene odlaganju reciklabilnog otpada.

Članak 40.

Grad Makarska i davatelj javne usluge dužni su na svojim mrežnim stranicama objaviti mjesta i adrese istih gdje korisnici mogu zbrinuti animalni otpad.

***Krupni (glomazni) otpad***

Članak 41.

Popis vrsta predmeta i tvari koje se smatraju krupnim (glomaznim) komunalnim otpadom i koji se mogu, sukladno posebnom propisu koji uređuje Katalog otpada, kategorizirati ključnim brojem 20 03 07 – glomazni otpad, propisan je Dodatkom naputka o glomaznom otpadu („Narodne novine“ br. 79/15).

Članak 42.

Korisnik javne usluge može predati krupni (glomazni) otpad na sljedeće načine:

* na svom obračunskom mjestu,
* na adresi korisnika javne usluge (ukoliko su adresa nekretnine i adresa obračunskog mjesta različite) i
* na javnoj površini (ukoliko nije moguć prilaz vozilom za sakupljanje glomaznog otpada na adresu korisnika javne usluge) koju je davatelj javne usluge odredio kao mjesto preuzimanja za određenog korisnika javne usluge u u terminu kada je dogovoreno sa davateljem javne usluge,
* u reciklažnom dvorištu.

Davatelj javne usluge preuzima krupni (glomazni) otpad isključivo po Zahtjevu za odvoz krupnog (glomaznog) otpada i u dogovoru s korisnikom javne usluge.

 Davatelj javne usluge bez naknade preuzima do ukupno 3m3 krupnog (glomaznog) otpada godišnje.

 Preuzimanje krupnog (glomaznog) otpada sa mjesta iz stavka 1. ovog članka obavlja se samo u periodu od 15.9. do 15.06. Izvan tog perioda korisnik usluge dužan je krupni (glomazni) otpad sam dovesti u reciklažno dvorište/privremeno reciklažno dvorište.

 Pri preuzimanju krupnog (glomaznog) otpada korisnik javne usluge je dužan biti na mjestu preuzimanja.

 Za količine veće od 3 m³, korisnik javne usluge plaća preuzimanje po cjeniku davatelja javne usluge.

Članak 43.

Odlaganje krupnog (glomaznog) otpada na javnim površinama, osim na dan preuzimanja istoga od strane davatelja javne usluge, uz dogovor sa davateljem javne usluge, je zabranjeno.

***Otpadni tekstil i obuća***

Članak 44.

Korisnik javne usluge iz kategorija 1. i 2. mogu predati otpadni tekstil i obuću na sljedeće načine:

1. Putem označenih spremnika za tekstil postavljenih na javno prometnoj površini
2. u reciklažnom dvorištu
3. u mobilnom reciklažnom dvorištu
4. prodavatelju čija je prodajna površina tekstila i/ili obuće veća od 400 metara kvadratnih koji je dužan osigurati preuzimanje od posjednika iz kućanstva, bez naknade i bez obveze kupnje, za onu vrstu tekstila odnosno obuće koja se predaje kao otpad, a koju on ima u svom asortimanu prodaje
5. humanitarnim organizacijama.

Korisnik javne usluge iz kategorije 3. otpadni tekstil dužan je predavati ovlaštenom sakupljaču.

***Otpad koji sadrži azbest***

Članak 45.

Korisnici kategorije 1. i 2. otpad koji sadrži azbest dužni su predati ovlaštenoj tvrtki za zbrinjavanje otpada koji sadrži azbest.

 Korisnici kategorije 3. dužni su zbrinuti otpad koji sadrži azbest putem ovlaštene tvrtke za zbrinjavanje te vrste otpada, uz propisanu prateću dokumentaciju.

***Otpadni lijekovi i medicinski otpad***

Članak 46.

Sav opasni medicinski otpad je zabranjeno odlagati zajedno sa komunalnim otpadom.

Članak 47.

Korisnik javne usluge iz kategorija 1. i 2. je dužan predavati otpadne lijekove i medicinski otpad na jedan od slijedećih načina:

1. u medicinsku ustanovu, svom osobnom liječniku, medicinski otpad s oštricama ili šiljatim završecima koji sadržava korištene zaražene i/ili potencijalno zaražene igle, lancete, štrcaljke, skalpele i tome slične oštre predmete koji su bili u kontaktu s pacijentom i/ili potencijalno zaraznim materijalom.
2. stare lijekove i/ili sličan farmaceutski otpad u: ljekarne, veterinarske ambulante (lijekovi namijenjeni životinjama),
3. u reciklažno dvorište/privremeno reciklažno dvorište,
4. u mobilno reciklažno dvorište.

Korisnik javne usluge iz kategorije 3. je dužan predavati otpadne lijekove i medicinski otpad ovlaštenom sakupljaču uz propisanu prateću dokumentaciju.

***Otpadne pelene***

Članak 48.

Otpadne pelene inkontinentnih bolesnika, dječje pelene i sl. ne ulaze u kategoriju medicinskog otpada i predaju se zajedno sa miješanim komunalnim otpadom, ukoliko davatelj javne usluge nije predvidio posebne vrećice u koje se taj otpad može odložiti.

***Građevni otpad***

Članak 49.

Vlasnik građevnog otpada koji je nastao na određenom gradilištu je:

1. vlasnik ili korisnik cijele građevine ili njezinog dijela, koja se nalazi na tom gradilištu i čijom aktivnošću je nastao građevni otpad,
2. investitor, kada je na njega vlasnik ili korisnik cijele građevine ili njezinog dijela, a koji se nalaze na tom gradilištu, ugovorom prenio vlasništvo nad građevnim otpadom,
3. izvođač radova kada je na njega vlasnik ili korisnik cijele građevine ili njezinog dijela građevine, a koja se nalazi na tom gradilištu, ugovorom prenio vlasništvo nad građevnim otpadom,
4. izvođač radova kada je na njega investitor iz točke 2. ovog stavka, ugovorom prenio vlasništvo nad građevnim otpadom.

Vlasnik građevnog otpada dužan je osigurati predaju građevnog otpada ovlaštenoj osobi.

Korisnici kategorije 1. i 2. su dužni građevni otpad predati:

- u reciklažno dvorište /privremeno reciklažno dvorište, (Za zbrinjavanje količine od najviše 200 kg u šest uzastopnih mjeseci korisnik javne usluge ne plaća zbrinjavanje. Za količine veće od 200 kg u šest uzastopnih mjeseci korisnik je dužan predati građevni otpad na odlagalište građevnog otpada).

- samostalno predati na odlagalište građevnog otpada.

Korisnici javne usluge iz kategorije 3. su dužni građevni otpad predavati na odlagalištu građevnog otpada uz propisanu prateću dokumentaciju.

***Otpad sa tržnica***

Članak 50.

Zakupci prostora na tržnici su dužni razvrstati otpad sukladno izjavi koja je sastavni dio ugovora o zakupu.

 Zakupci prostora na tržnici su dužni opasan otpad predavati odvojeno od komunalnog otpada.

 Upravitelj tržnice može predati samo one vrste otpada koje se mogu preuzeti u reciklažnom dvorištu uz nadoplatu, prema cjeniku davatelja javne usluge i na temelju dogovora s davateljem javne usluge.

 Animalni otpad se predaje ovlaštenim sakupljačima animalnog otpada.

 Sakupljanje i odvoz animalnog otpada se obavljaju specijaliziranim prijevoznim sredstvima koja se ne mogu koristiti u druge svrhe i moraju udovoljavati određenim uvjetima.

***Otpad s groblja***

Članak 51.

Posjetitelji groblja dužni su otpad razvrstati i odvojeno odložiti u namjenske spremnike koji se nalaze na groblju.

Otpad koji se odvojeno sakuplja uključuje lampione, otpadno cvijeće, travu, vijence, papir i karton te električne svjetiljke.

***Biorazgradivi otpad namijenjen kompostiranju***

Članak 52.

Korisnik javne usluge je dužan izdvajati biorazgradivi otpad iz miješanog komunalnog otpada.

Članak 53.

Sakupljanje biorazgradivog otpada se obavlja na sljedeće načine:

1. od vrata do vrata za korisnike koji posjeduju spremnik/vrećicu za biorazgradivi otpad,
2. na obračunskom mjestu korisnika javne usluge iz kategorije 3. koji ukoliko isti posjeduje individualni spremnik za biorazgradivi otpad i ukoliko biorazgradivi komunalni otpad nije proizvodni otpad
3. iz polu podzemnih spremnika za korisnike kategorije 1., 2., i 3.( samo ukoliko nije proizvodni otpad za 3. kategoriju korisnika).

Članak 54.

Biorazgradivi otpad koji korisnik može odložiti u spremnik/vrećicu za tu namjenu je biološki razgradiv otpad iz vrtova i parkova, ostaci od pripreme hrane iz kućanstva, restorana, ugostiteljskih i maloprodajnih objekata i slični otpad iz proizvodnje prehrambenih proizvoda.

 U spremnike za biorazgradivi otpad zabranjeno je odlagati ostatke pripremljene (kuhane/pečene) hrane.

Članak 55.

Preuzimanje biorazgradivog otpada davatelj javne usluge dužan je obavljati minimalno jednom tjedno sukladno planu odvoza.

Članak 56.

Sa biorazgradivi komunalnim otpadom korisnici kategorije 1. i 2. su dužni postupati na jedan ili više od slijedećih načina:

1. samostalno kompostirati,
2. predavati u zasebnim individualnim ili zajedničkim spremnicima ovisno o ugovorenom načinu pružanja javne usluge,
3. samostalno predavati u kompostani.

Biorazgradivi komunalni otpad korisnici kategorije 3. su dužni predavati ovlaštenom sakupljaču uz propisanu prateću dokumentaciju ukoliko se radi o proizvodnom otpadu.

Članak 57.

Davatelj javne usluge utvrđuje mehanizme kojima potiče samostalno kompostiranje.

Članak 58.

U slučaju samostalnog kompostiranja korisnik javne usluge je dužan kompostirati otpad na način da ne ugrožava okoliš u skladu sa higijensko-sanitarnim uvjetima.

 Korisnik javne usluge je dužan kompostirati isključivo zeleni otpad i bio otpad iz vlastitog kućanstva.

 Kompostiranje iz prethodnog stavka se može vršiti isključivo u:

* tipskim komposterima koje je korisnik javne usluge zadužio od davatelja javne usluge,
* komposterima koje je korisnik javne usluge sam nabavio,
* kompostnim hrpama koje ne smiju biti veće od 2 m3 ukoliko se radi o individualnom stanovanju.

Komposteri/ kompostne hrpe ne smiju širiti neugodan miris i moraju biti smještene najmanje 2 m od granice susjedne parcele.

 Kompostiranje se može vršiti u komposterima od 60 litara maksimalno u slučaju kada kompostiranje vrši korisnik javne usluge iz više stambenog objekta.

Kompostiranjese može odvijati isključivo pod kontroliranim uvjetima, korištenjem enzima, kalifornijskih crva i/ili prirodnim putem bez dodataka.

 U slučaju neprimjerenog načina kompostiranja koje za posljedicu ima neugodan miris, prisutnost glodavaca i sl. davatelj javne usluge može zabraniti kompostiranje korisniku javne usluge u suradnji s komunalnim redarstvom i naložiti plaćanje ugovorne kazne.

Članak 59.

Čišćenje i dezinfekcija spremnika za biorazgradivi otpad se provodi na slijedeće načine:

1. individualni korisnici javne usluge su dužni sami čistiti (prati) spremnike za biootpad,
2. davatelj javne usluge je dužan čistiti (prati) zajedničke spremnike po potrebi, ukoliko to zahtijevaju higijensko - sanitarni uvjeti.

***Zeleni rezani otpad***

Članak 60.

Zeleni rezani otpad ( lišće, grane, trava i sl.) je zabranjeno odlagati u kontejnere za miješani komunalni otpad.

 Za odlaganje količine veće od 80 litara zelenog rezanog otpada korisnik javne usluge kategorije 1. i 2. može zatražiti od davatelja javne usluge odvoz istog sa mjesta nastanka uz naknadu prema cjeniku davatelja javne usluge.

 Za odlaganje količine manje ili jednake 80 litara zelenog otpada korisnik javne usluge koristi vrećicu koju može preuzeti od davatelja javne usluge bez naknade, jednom u kalendarskoj godini.

 Korisnik javne usluge može samostalno kompostirati zeleni rezani otpad na propisani način.

 Korisnik javne usluge kategorije 1. i 2. može zeleni rezani otpad samostalno dovoziti u kompostanu kojom upravlja davatelj javne usluge bez naknade do količine od 1m3. Za količine veće od 1m3 dužan je platiti naknadu temeljem cjenika davatelja javne usluge.

Korisnik javne usluge kategorije 3. plaća preuzimanje rezanog otpada za količine veće od 80 litara.

***Otpadna motorna vozila***

Članak 61.

Korisnik javne usluge kategorije 1. i 2. može zbrinuti otpadno motorno vozilo na sljedeće načine:

1. samostalno pozvati ovlaštenog sakupljača prema popisu ovlaštenih sakupljača koji se nalazi na mrežnim stranicama davatelja javne usluge da najkasnije u roku od 15 dana od dana poziva preuzme otpadno vozilo.
2. pozivati davatelja javne usluge da pozove ovlaštenog sakupljača koji će s korisnikom javne usluge dogovoriti preuzimanje otpadnog motornog vozila od strane ovlaštenog sakupljača.

Članak 62.

Ovlašteni sakupljač je dužan prilikom preuzimanja otpadnog vozila preuzeti od korisnika javne usluge (posjednika otpadnog vozila) dokumentaciju o otpadnom vozilu, popuniti prateći list sukladno posebnom propisu, te sačiniti foto zapis otpadnog vozila u svrhu dokazivanja njegove cjelovitosti i sljedivosti.

Ovlašteni sakupljač je dužan za preuzeto cjelovito otpadno vozilo od posjednika koji je isto predao sukladno propisu, na temelju vaganjem utvrđene mase predanog otpadnog vozila, a koja ne može biti veća od mase vozila iskazane u prometnoj dozvoli, i iznosa jedinične naknade, posjedniku otpadnog vozila obračunati i isplatiti naknadu.

Članak 63.

Otpadna motorna vozila je zabranjeno držati na javnim površinama i privatnim površinama.

Članak 64.

Korisnik javne usluge (posjednik otpadnog motornog vozila) je dužan osigurati da tekućine iz otpadnog motornog vozila ne istječu u okoliš.

Članak 65.

Davatelj javne usluge je dužan obavijestiti komunalno redarstvo ako ocjeni da otpadno motorno vozilo ugrožava sastavnice okoliša, da je na javnoj površini i sl..

***Otpadni papir i karton***

Članak 66.

Sakupljanje otpadnog papira i kartona (novine, časopisi i manja kartonska ambalaža) se obavlja najmanje jednom mjesečno za sve kategorije korisnika.

Članak 67.

Korisnici javne usluge iz kategorija 1. i 2. su dužni predavati otpadi papir na jedan od slijedećih načina:

1. putem individualnih spremnika/vrećica
2. putem polu podzemnih spremnika na javnim površinama
3. u reciklažnom dvorištu/privremenom reciklažnom dvorištu
4. u mobilnom reciklažnom dvorištu.

Članak 68.

Korisnici javne usluge iz kategorije 3. su dužni predavati otpadni papir i karton na jedan od sljedećih načina:

1. putem spremnika/vrećica dodijeljenih od strane davatelja javne usluge,
2. u reciklažnom dvorištu/privremenom reciklažnom dvorištu (bez obzira na količinu),
3. ovlaštenim sakupljačima/prijevoznicima otpadnog papira i kartona.

Članak 69.

Korisnici javnih usluga koji otpadni papir i karton predaju ovlaštenim sakupljačima/prijevoznicima uz propisanu popratnu dokumentaciju, dužni su nadležnoj službi grada/općine najkasnije do 28.veljače tekuće godine, za prethodnu godinu, dati podatke o predanim količinama i vrstama otpada ( ključni broj i naziv otpada).

Članak 70.

Korisnici javnih usluga koji obavljaju djelatnost, a imaju veće količine otpadnog papira i kartona, mogu s davateljem javne usluge ugovoriti dodjelu spremnika i učestalost odvoza prema potrebama i mogućnostima davatelja javne usluge.

***Otpadne gume***

Članak 71.

Korisnici javne usluge iz kategorije 1. i 2. dužni su otpadne gume predati na jedan od slijedećih načina:

1. serviseru/vulkanizeru koji je dužan preuzeti otpadne gume
2. u reciklažnom dvorištu.

Korisnici javne usluge iz kategorije 3. dužni su otpadne gume predavati:

1. ovlaštenom sakupljaču
2. serviseru/vulkanizeru.

***Otpadne baterije i akumulatori***

Članak 72.

Korisnici javne usluge iz kategorije 1. i 2. dužni su otpadne baterije i akumulatore predati na jedan od slijedećih načina:

1. u reciklažno dvorište/privremeno reciklažno dvorište i mobilno reciklažno dvorište
2. prodavatelju na lokaciji prodajnog prostora u kojem prodaje baterije i akumulatore, bez naknade i bez obveze kupnje nove baterije i/ili akumulatora
3. serviseru koji je dužan preuzeti otpadne automobilske baterije i akumulatore bez naknade
4. ovlaštenom sakupljaču.

Članak 73.

Korisnici javne usluge iz kategorije 3. dužni su otpadne baterije predati uz propisanu dokumentaciju:

1. ovlaštenom sakupljaču
2. serviseru (uz potvrdu o preuzimanju).

***Reciklažno dvorište*/*privremeno reciklažno dvorište***

Članak 74.

Adresa privremenog reciklažnog dvorišta za područje Grada Makarske je smješteno na području ZAGON.

 Radno vrijeme privremenog reciklažnog dvorišta je svakim radnim danom osim utorkom od 08-14,30 sati, utorkom od 10-16,30 sati i subotom od 08-13 sati.

 Po izgradnji reciklažnog dvorišta ova Odluka dopuniti će se adresom istoga i sve odredbe koje se odnose na reciklažno dvorište/privremeno reciklažno dvorište odnositi će se samo na reciklažno dvorište.

Članak 75.

Davatelj javne usluge u reciklažnom dvorištu može zaprimati i otpad koji nije nastao na području Grada Makarske te otpad koji nije nastao u kućanstvu, a vlasnik otpada snosi sve troškove gospodarenja tim otpadom prema cjeniku Davatelja javne usluge

Članak 76.

Reciklažno dvorište/privremeno reciklažno dvorište, mobilno reciklažno dvorište i reciklažno dvorište za građevni otpad moraju biti opremljeni odgovarajućom vagom i video nadzorom ukoliko se istima obavlja trgovanje otpadom.

Djelatnik koji zaprima otpad u reciklažnom dvorištu/privremenom reciklažnom dvorištu, mobilnom reciklažnom dvorištu i reciklažnom dvorištu za građevni otpad dužan je evidentirati korisnika/donositelja otpada i količinu i vrstu predanog otpada o čemu izdaje pisanu potvrdu koju je korisnik dužan sačuvati kao dokaz korištenja reciklažnog dvorišta.

Članak 77.

Davatelj javne usluge je dužan u reciklažnom dvorištu zaprimati bez naknade i voditi evidenciju o zaprimljenom otpadu nastalom u kućanstvu ( korisnici javne usluge iz kategorija 1. i 2.) na području Grada Makarska za koje je uspostavljeno to reciklažno dvorište/privremeno reciklažno dvorište.

 Iznimno, prema cjeniku, naplaćuje se zaprimanje građevnog otpada u količini većoj od 200 kg u šest uzastopnih mjeseci i zaprimanje glomaznog otpada u količini većoj od 3m3 u jednoj kalendarskoj godini.

Članak 78.

Korisnici iz kategorije 3. posebne kategorije otpada koje nastaju njihovom djelatnošću dužni su zbrinuti kod ovlaštenog sakupljača uz propisanu prateću dokumentaciju.

 Iznimno, korisnici kategorije 3. mogu, u dogovoru i prema Pravilniku rada reciklažnog dvorišta, otpad koji se zaprima u reciklažnom dvorištu, a prema popisu iz tablice 1. predati u reciklažno dvorište/privremeno reciklažno dvorište, u količini i uz naknadu koju određuje davatelj usluge cjenikom za usluge reciklažnog dvorišta/privremenog reciklažnog dvorišta.

Članak 79.

Popis otpada kojeg je Davatelj javne usluge dužan zaprimati a temeljem Dodatka IV. Pravilnika o gospodarenju otpadom (Narodne novine br. 117/17):

**Tablica 1.**

|  |  |  |
| --- | --- | --- |
| **OPIS OTPADA** | **KLJUČNI BROJ** | **NAZIV OTPADA** |
| problematični otpad | 15 01 10\* | ambalaža koja sadrži ostatke opasnih tvari ili je onečišćena opasnim tvarima |
| 15 01 11\* | metalna ambalaža koja sadrži opasne krute porozne materijale (npr. azbest), uključujući prazne spremnike pod tlakom |
| 16 05 04\* | plinovi u posudama pod tlakom (uključujući halone) koji sadrže opasne tvari |
| 20 01 13\* | otapala |
| 20 01 14\* | kiseline |
| 20 01 15\* | lužine |
| 20 01 17\* | fotografske kemikalije |
| 20 01 19\* | pesticidi |
| 20 01 21\* | fluorescentne cijevi i ostali otpad koji sadrži živu |
| 20 01 23\* | odbačena oprema koja sadrži klorofluorougljike |
| 20 01 26\* | ulja i masti koji nisu navedeni pod 20 01 25\* |
| 20 01 27\* | boje, tinte, ljepila i smole, koje sadrže opasne tvari |
| 20 01 29\* | detergenti koji sadrže opasne tvari |
| 20 01 31\* | citotoksici i citostatici |
| 20 01 33\* | baterije i akumulatori obuhvaćeni pod 16 06 01\*, 16 06 02\* ili 16 06 03\* i nesortirane baterije i akumulatori koji sadrže te baterije |
| 20 01 35\* | odbačena električna i elektronička oprema koja nije navedena pod 20 01 21\* i 20 01 23\*, koja sadrži opasne komponente |
| 20 01 37\* | drvo koje sadrži opasne tvari |
| otpadni papir | 15 01 01 | papirna i kartonska ambalaža |
| 20 01 01 | papir i karton |
| otpadni metal | 15 01 04 | metalna ambalaža |
| 20 01 40 | metali |
| otpadno staklo | 15 01 07 | staklena ambalaža |
| 20 01 02 | staklo |
| otpadna plastika | 15 01 02 | plastična ambalaža |
| 20 01 39 | plastika |
| otpadni tekstil | 20 01 10 | odjeća |
| 20 01 11 | tekstil |
| krupni (glomazni) otpad | 20 03 07 | glomazni otpad |
| jestiva ulja i masti | 20 01 25 | jestiva ulja i masti |
| boje | 20 01 28 | boje, tinte, ljepila i smole, koje nisu navedene pod 20 01 27\* |
| deterdženti | 20 01 30 | detergenti koji nisu navedeni pod 20 01 29\* |
| lijekovi | 20 01 32 | lijekovi koji nisu navedeni pod 20 01 31\* |
| baterije i akumulatori | 20 01 34 | baterije i akumulatori, koji nisu navedeni pod 20 01 33\* |
| električna i elektronička oprema | 20 01 36 | odbačena električna i elektronička oprema, koja nije navedena pod 20 01 21\*, 20 01 23\* i 20 01 35\* |
| građevni otpad iz kućanstva1 | 17 01 01 | beton |
| 17 01 02 | cigle |
| 17 01 03 | crijep/pločice i keramika |
| 17 04 11 | kabelski vodiči koji nisu navedeni pod 17 04 10\* |
| 17 06 01\* | izolacijski materijali koji sadrže azbest |
| 17 06 03\* | ostali izolacijski materijali, koji se sastoje ili sadrže opasne tvari |
| 17 06 04 | izolacijski materijali koji nisu navedeni pod 17 06 01\* i 17 06 03\* |
| 17 06 05\* | građevinski materijali koji sadrže azbest |
| 17 08 01\* | građevinski materijali na bazi gipsa onečišćeni opasnim tvarima |
| 17 08 02 | građevinski materijali na bazi gipsa koji nisu navedeni pod 17 08 01\* |
| ostalo | 08 03 17\* | otpadni tiskarski toneri koji sadrže opasne tvari |
| 08 03 18 | otpadni tiskarski toneri koji nisu navedeni pod 08 03 17\* |
| 16 01 03 | otpadne gume |
| 18 01 01 | oštri predmeti (osim 18 01 03\*) |

*1)odnosi se samo na građevni otpad koji nastaje održavanjem i manjim popravcima koje obavlja sam vlasnik u količini ne većoj od 200 kg u šest uzastopnih mjeseci.*

Članak 80.

U mobilnom reciklažnom dvorištu mogu se zaprimati sljedeće vrste otpada prikazane u tablici 2.

**Tablica 2.**

|  |  |  |
| --- | --- | --- |
| **NAZIV** | **VRSTA** | **OPIS** |
|  | 20 01 33\* | baterije i akumulatori obuhvaćeni pod 16 06 01\*, 16 06 02\* i 16 06 03\* i nesortirane baterije i akumulatori koji sadrže te baterije |
| 20 01 35\* | odbačena električna i elektronička oprema koja nije navedena pod 20 01 21\* i 20 01 23\*, koja sadrži opasne komponente |
| 16 05 04\* | plinovi u posudama pod tlakom (uključujući halone) koji sadrže opasne tvari |
| 15 01 10\* | ambalaža koja sadrži ostatke opasnih tvari ili je onečišćena opasnim tvarima |
| Otpadni papir | 15 01 01 | papirna i kartonska ambalaža |
| 20 01 01 | papir i karton |
| Otpadni metal | 15 01 04 | metalna ambalaža |
| 20 01 40 | metali |
| Otpadno staklo | 15 01 07 | staklena ambalaža |
| Otpadni tekstil | 20 01 10 | odjeća |
| 20 01 11 | tekstil |
| Jestiva ulja i masti | 20 01 25 | jestiva ulja i masti |
| Baterije iakumulatori | 20 01 34 | baterije i akumulatori koji nisu navedeni pod 20 01 33\* |
| Električna ielektronička oprema | 20 01 36 | odbačena električna i elektronička oprema koja nije navedena pod 20 01 21\*, 20 01 23\* i 20 01 35\* |
| Ostalo | 08 03 17\* | otpadni tiskarski toneri koji sadrže opasne tvari |
| 08 03 18 | otpadni tiskarski toneri koji nisu navedeni pod 08 03 17\* |

Članak 81.

Davatelj javne usluge odrediti će vrste otpada iz tablice 2. koje će zaprimati u mobilnom reciklažnom dvorištu sukladno potrebama korisnika javne usluge.

Članak 82.

U mobilnom reciklažnom dvorištu moguće je predati maksimalno 20 kg pojedine vrste otpada.

Za količine veće od 20 kg korisnik javne usluge dužan je otpad odnijeti u reciklažno dvorište/privremeno reciklažno dvorište. Na zahtjev korisnika usluge Davatelj javne usluge preuzima takvu vrstu otpada na obračunskom mjestu, uz naknadu prema cjeniku.

Članak 83.

Davatelj javne usluge cjenikom može odrediti pogodnosti za korisnike koji koriste reciklažno dvorište/privremeno reciklažno dvorište.

Članak 84.

Davatelj javne usluge dužan je osigurati sakupljanje otpada navedenog u tablici 2., članak 80. ove Odluke, putem mobilnog reciklažnog dvorišta najmanje jednom u svaka tri mjeseca u svakom naselju, a sukladno Planu razmještaja mobilnog reciklažnog dvorišta koji korisnik dobiva krajem tekuće godine za iduću godinu.

Članak 85.

Korisnik javne usluge je dužan čuvati evidenciju o korištenju reciklažnog dvorišta i predaji komunalnog otpada na istome, jednu kalendarsku godinu.

 Korisnik javne usluge je dužan evidenciju iz prethodnog stavka dostaviti na uvid davatelju javne usluge u svrhu utvrđivanja minimalne cijene javne usluge (ostvarenje prava na popust).

Članak 86.

Davatelj javne usluge može cjenikom odrediti pogodnosti za korisnike koji koriste reciklažno dvorište/privremeno reciklažno dvorište i/ili mobilno reciklažno dvorište.

***Sakupljanje miješanog komunalnog otpada i biorazgradivog komunalnog otpada***

Članak 87.

Korisnici javne usluge su dužni kante i/ili vreće iznijeti najkasnije do vremena koje odredi davatelj javne usluge, posebno za zimski a posebno za ljetni period, prema planu odvoza davatelja javne usluge.

 Sav odloženi miješani komunalni otpad u kantama za miješani komunalni otpad mora se nalaziti u kanti, a poklopac mora biti potpuno zatvoren.

 Otpad mora biti tako složen u posudu da prilikom pražnjenja sav gravitacijski ispadne iz posude.

 Korisnici koji koriste polu podzemne i pokretne spremnike s nadogradnjom spremnike dužni su iste koristiti uz evidenciju kartice. U spremnik od 17 litara ne smije se odložiti više od 5 kg otpada. Otpad se u spremniku ne smije sabijati. Otpad mora biti tako složen u otvor spremnika da prilikom pražnjenja sav gravitacijski ispadne iz posude.

Članak 88.

Korisnik javne usluge je dužan koristiti spremnike u skladu sa njihovom namjenom.

Članak 89.

Predaja otpada putem individualnih ili zajedničkih spremnika se vrši prema rasporedu odvoza kojeg dostavlja davatelj javne usluge korisniku javne usluge na kraju kalendarske godine za iduću godinu.

Članak 90.

Sav odloženi biorazgradivi komunalni otpad mora se nalaziti u spremniku, a poklopac mora biti potpuno zatvoren.

 Sav odloženi biorazgradivi komunalni otpad koji se odlaže u spremnik polu podzemnog kontejnera mora omogućiti nesmetano istresanje i zatvaranje poklopca.

 Otpad mora biti tako složen u posudu da prilikom pražnjenja sav gravitacijski ispadne iz posude.

Članak 91.

Korisnici javne usluge koji koriste individualne spremnike, kojima volumen miješanog komunalnog otpada ili biorazgradivog komunalnog otpada premašuje volumen kante, moraju višak otpada odlagati u vrećama davatelja javne usluge volumena 30 i 60 litara, koje se evidentiraju na temelju bar koda koji se nalazi na vrećici i naplaćuje kao preuzeti spremnik ukoliko se predaje miješani komunalni otpad ili bez naknade ukoliko se predaje biorazgradivi komunalni otpad.

 Ukoliko se pored ugovorenog spremnika za odlaganje miješanog komunalnog otpada, ukazuje potreba za dodatnim vrećicama više od 2 puta uzastopno u dva obračunska razdoblja, korisniku se dodjeljuje prvi veći spremnik.

Članak 92.

Zabranjeno je odlagati korisni otpad koji se može reciklirati, biorazgradivi otpad, tekući otpad, žar, lešine životinja, baterije, akumulatore, auto gume, otpad iz klaonica, mesnica, ribarnica, opasni otpad, građevinski otpad u kante za miješani komunalni otpad.

Članak 93.

U kante za biorazgradivi komunalni otpad se mogu odložiti samo ostaci iz kućanstva (ostaci voća i povrća, talog kave, ljuske jajeta, vrećice za čaj, papirnate maramice, ostaci od guljenja povrća), ostaci iz vrta (lišće, korov, usitnjeno grmlje i živica, ostaci cvijeća i vrtne zemlje) i ohlađeni pepeo.

Članak 94.

Miješani komunalni otpad se prikuplja u spremnicima za miješani komunalni otpad,

 Tipizirani/standardizirani spremnici za prikupljanje miješanog komunalnog otpada su plastični spremnici volumena 60 litara, 80 litara, 120 litara, 240 litara, 360 litara i 1.100 litara i polu podzemni spremnici.

Članak 95.

Biorazgradivi komunalni otpad prikuplja se u spremnicima/polupodzemnim spremnicima/vrećicama za biorazgradivi komunalni otpad.

 Vrećice za biorazgradivi otpad su volumena 30 i 60 litara a način korištenja vrećica isti je kao i za korištenje vrećica za miješani komunalni otpad.

 Tipizirani/standardizirani spremnici za prikupljanje biorazgradivog komunalnog otpada su plastični ili metalni spremnici volumena 60 litara, 80 litara, 120 litara, 240 litara i 1.100 litara i polu podzemni spremnici.

Članak 96.

Spremnici za komunalni otpad koji se nalaze na adresi nekretnine korisnika javne usluge ili na obračunskom mjestu korisnika javne usluge moraju imati oznaku naziva vrste otpada za koju je spremnik namijenjen, oznaku davatelja javne usluge i oznaku koja je u Evidenciji o preuzetom komunalnom otpadu pridružena korisniku javne usluge i obračunskom mjestu (čip ili bar kod).

Spremnici za komunalni otpad postavljeni na javnoj površini moraju imati oznaku davatelja javne usluge i naziv vrste otpada za koju je spremnik namijenjen.

Članak 97.

Davatelj javne usluge dužan je do 15.12. tekuće godine dati svakom korisniku Kalendar odvoza otpada za iduću godinu.

Kalendar je davatelj javne usluge dužan objaviti i na svojim mrežnim stranicama.

**VI. OBVEZNA MINIMALNA JAVNA USLUGA**

Članak 98.

Obvezna minimalna javna usluga obuhvaća razmjerni trošak za ekonomski održivo poslovanje, sigurnost, redovitost i kvalitetu pružanja javne usluge koja je razmjerna količini otpada koju je proizvodi korisnik javne usluge, a temeljem načela onečišćivač plaća.

Članak 99.

Obvezna minimalna javna usluga obuhvaća troškove nabave i održavanja opreme za prikupljanje otpada, troškove prijevoza otpada, troškove obrade otpada, troškove rada reciklažnog i mobilnog reciklažnog dvorišta, prijevoza i obrade glomaznog otpada koji se prikuplja u okviru javne usluge, troškove osoblja, planirane troškove ulaganja u sustav i sve druge troškove osim direktnih troškova zbrinjavanja miješanog komunalnog otpada, a temeljem godišnjeg financijskog izvješća o poslovanju davatelja javne usluge i godišnjeg Plana ulaganja u sustav.

 Troškovi koje obuhvaća obvezna minimalna javna usluga (CMJU) usklađuju se godišnje, po završenom financijskom izvješću davatelja javne usluge i Planu ulaganja u sustav (opremu) za tekuću kalendarsku godinu, a time se, posljedično mijenja cijena javne usluge za područje Grada Makarske.

 Ulaganje u sustav planira Davatelj javne usluge temeljem Plana ulaganja u sustav koji se donosi do kraja tekuće godine za iduću godinu.

**VII. CIJENA JAVNE USLUGE**

Članak 100.

Cijena javne usluge se iskazuje kao zbroj troškova minimalne javne usluge, troškova zbrinjavanja miješanog komunalnog otpada, ugovorne kazne (ukoliko je korisnik postupio protivno ovoj Odluci) i naknade za građenje (ukoliko je Grad Makarska donio godišnji Plan ulaganja u komunalnu infrastrukturu).

 Troškovi zbrinjavanja miješanog komunalnog otpada (trošak pretovarnih stanica, trošak prijevoza od pretovarne stanice do odlagališta/centara za gospodarenje otpadom i trošak obrade i zbrinjavanja) se iskazuju kao dio cijene javne usluge za količinu (litre) predanog miješanog komunalnog otpada a izraženi su u kunama (JCV).

 Troškovi zbrinjavanja miješanog komunalnog otpada obračunavaju se temeljem evidencije o količini predanog miješanog komunalnog otpada.

 Promjenom troškova navedenih u stavku 2. ovog članka, mijenja se i jedinična cijena za pražnjenje volumena spremnika miješanog komunalnog otpada (JCV).

Članak 101.

Grad Makarska preuzima obvezu plaćanja javne usluge temeljem kriterija iz Zakona o socijalnoj skrbi (Narodne novine br. 157/13, 152/14, 99/15, 52/16, 16/17) kojima se određuju korisnici socijalne skrbi koji primaju zajamčenu minimalnu naknadu i temeljem dodatnih kriterija koje objavljuje u „Glasniku Grada Makarske“.

Članak 102.

Usklađenje cijene javne usluge koje se obavljaju temeljem:

* godišnjeg financijskog izvješća davatelja javne usluge,
* promjena nastalih u troškovima zbrinjavanja otpada,
* plana ulaganja u opremu i komunalnu infrastrukturu za gospodarenje komunalnim otpadom,

davatelj javne usluge dužan je donijeti najkasnije do 30. svibnja tekuće godine.

***Suglasnost na cjenik***

Članak 103.

Gradonačelnik Grada Makarske daje suglasnost na prijedlog cjenika, odnosno njegove izmjene i dopune.

 Gradonačelnik Grada Makarske dužan je očitovati se u roku od 15 dana od dana podnošenja zahtjeva za pribavljanje suglasnosti.

 Ukoliko se gradonačelnik Grada Makarske ne očituje u roku od 15 dana na prijedlog cjenika, smatra se da je suglasan sa prijedlogom cjenika.

Članak 104.

Davatelj javne usluge objavljuje suglasnost na cjenik/izmjene i dopune cjenika u Glasniku Grada Makarske.

Članak 105.

Davatelj javne usluge je dužan obavijestiti korisnika javne usluge o cjeniku/izmjenama i dopunama cjenika, u roku od 30 dana prije dana primjene cjenika.

***Obračun cijene javne usluge***

Članak 106.

Značenja kratica za obračun cijene javne usluge:

* Cijena javne usluge – CJU
* Jedinična cijena za pražnjenje volumena spremnika miješanog komunalnog otpada izražena u kunama - JCV
* Cijena minimalne javne usluge – CMJU
* Ugovorna kazna - UK
* Broj pražnjenja spremnika miješanog komunalnog otpada – BP
* Udio korisnika – U
* Naknada za gradnju građevina za gospodarenje komunalnim otpadom razmjerno predanom volumenu - NG
* Cijena javne usluge za predanu količinu miješanog komunalnog otpada izražena u kunama – C

Izračun se vrši na slijedeći način:

C = JCV x BP x U

CJU = (JCV x BP x U) + CMJU + UK + (BP x U) x NG

skraćeno: CJU = C + CMJU + UK + NG

Članak 107.

Troškovi rada Davatelja javne usluge za izračun cijene minimalne javne usluge raspoređeni su na Grad Makarsku sukladno količini proizvedenog komunalnog otpada s područja Grada Makarske u prošloj kalendarskoj godini.

 Troškovi za izračun cijene minimalne javne usluge raspoređeni su na sve kategorije korisnika sukladno količini proizvedenog miješanog komunalnog otpada i opterećenju sustava gospodarenja otpadom na području Grada Makarske u prošloj kalendarskoj godini. Odnosno, opterećenje sustava gospodarenja otpadom pojedine kategorije korisnika u prošloj kalendarskoj godini preneseno je u troškove Davatelja javne usluge u prošloj kalendarskoj godini koji su nastali pružanjem javne usluge za tu kategoriju korisnika. Na ovaj način se cijena minimalne javne usluge raspoređuje na sve kategorije korisnika proporcionalno količini proizvedenog miješanog komunalnog otpada i opterećenju sustava gospodarenja otpadom na području Grada Makarske.

 Cijena javne usluge za predanu količinu miješanog komunalnog otpada se za sve kategorije korisnika usluge obračunava na temelju proizvedenih količina miješanog komunalnog otpada, odnosno na temelju volumena predanog spremnika za miješani komunalni otpad u obračunskom razdoblju.

Članak 108.

Za 1. kategoriju korisnika određeno je opterećenje sustava gospodarenja otpadom i troškovi gospodarenja otpadom koji se odnose na ovu kategoriju korisnika. Ukupni troškovi za izračun cijene minimalne javne usluge 1. kategorije korisnika raspoređeni su na pojedine korisnike 1. kategorije s obzirom na opterećenje sustava gospodarenja otpadom na području Grada Makarske.

 Za 2. kategoriju korisnika određeno je opterećenje sustava gospodarenja otpadom i troškovi gospodarenja otpadom koji se odnose na ovu kategoriju korisnika. Ukupni troškovi za izračun cijene minimalne javne usluge 2. kategorije korisnika raspoređeni su na pojedine korisnike 2. kategorije s obzirom na opterećenje sustava gospodarenja otpadom na području Grada Makarske. Korisnici iz ovog stavka plaćaju cijenu minimalne javne usluge za sva godišnja obračunska razdoblja.

 Kriterij za predloženi volumen ugovorenog volumena spremnika za miješani komunalni otpad je broj članova domaćinstva za 1.i 2. kategoriju korisnika javne usluge. Davatelj javne usluge predlaže volumen ugovorenog spremnika na temelju broja osoba u domaćinstvu kako je prikazano u tablici 3. Ukoliko je broj članova kućanstva nepoznat i/ili se korisnik javne usluge 1. i 2. kategorije korisnika nije očitovao o broju članova kućanstva u Izjavi, Davatelj javne usluge predlaže broj članova kućanstva na temelju površine iz tablice 3.

***Tablica 3.***

|  |  |  |
| --- | --- | --- |
| **Površina (m2)** | **Broj članova domaćinstva** | **Predloženi volumen spremnika (L)** |
| 0-30 | 1 | 40 |
| 31-60 | 2 | 80 |
| 61-80 | 3 | 120 |
| 81-100 | 4 | 140 |
| 100+ | 5 | 160 |
| - | 6 | 200 |
| - | 7 | 220 |
| - | 8 | 240 |
| - | 9 | 300 |
| - | 10 | 360 |

 Za 3. kategoriju korisnika određeno je opterećenje sustava gospodarenja otpadom i troškovi gospodarenja otpadom koji se odnose na ovu kategoriju korisnika. Za svaku skupinu 3. kategorije korisnika određeno je zasebno opterećenje sustava gospodarenja otpadom u vidu faktora opterećenja na temelju kojeg se formira cijena minimalne javne usluge. Davatelj javne usluge će cjenikom odrediti koeficijente opterećenja sustava za korisnike javne usluge kategorije 3. Faktor opterećenja svake skupine 3. kategorije korisnika određen je proizvodnjom miješanog komunalnog otpada, vrstom djelatnosti te površinom i brojnošću gospodarskih objekata pojedine skupine. Cijena minimalne javne usluge za 3. kategoriju korisnika definirana je po površini objekta korisnika i vrsti djelatnosti korisnika (faktoru opterećenja). Cijena minimalne javne usluge za 3. kategoriju korisnika koji obavljaju djelatnost samo u sezonskom dijelu godine izračunava se na jednak način kao i za ostale korisnike 3. kategorije korisnika usluge koji djelatnost obavljaju cijele godine, osim što se opterećenje sustava gospodarenja otpadom za 3. kategoriju korisnika usluge sa sezonskim obilježjem djelatnosti izračunava samo za sezonski dio godine. Za skupine 3. kategorije korisnika kojima nije moguće točno odrediti opterećenje sustava gospodarenja otpadom na području Grada Makarske prema površini objekta (npr. plovni objekti, marine, itd.) cijena minimalne javne usluge obračunavati će se na temelju opterećenja sustava prema drugim parametrima (npr. broj registriranih osoba, broj vezova, itd.).

 Kriterij za veličinu ugovorenog spremnika za 3. kategoriju korisnika utvrđuje se Izjavom /Ugovorom o načinu korištenja javne usluge.

 Za 1. i 2. kategoriju korisnika koji obavljaju djelatnost iznajmljivanja soba/apartmana ugovara se minimalna javna usluga uvećana za broj postelja koje se koriste za sezonsko iznajmljivanje. Procijenjeno opterećenje sustava gospodarenja otpadom na području Grada Makarske od strane turističkih noćenja u privatnom smještaj prenosi se u troškove Davatelja javne usluge namijenjene minimalnoj javnoj usluzi za dodatno opterećenje sustava koje nastaje iznajmljivanjem turističkih postelja. Svakoj postelji koja se iznajmljuje pridodaje se volumen procijenjene proizvodnje miješanog komunalnog otpada na koji se obračunava cijena minimalne javne usluge u periodu turističke sezone odnosno, u periodu za koji je objekt registriran za iznajmljivanje.

 Cijena javne usluge za predanu količinu miješanog komunalnog otpada se za sve kategorije korisnika usluge obračunava na temelju proizvedenih količina miješanog komunalnog otpada, odnosno na temelju volumena predanog spremnika za miješani komunalni otpad u obračunskom razdoblju.

Članak 109.

Cijena javne usluge može se uvećati za naknadu za gradnju građevina za gospodarenje komunalnim otpadom (NG) što je prihod Grada Makarske a koja se obračunava po litri predanog miješanog komunalnog otpada.

Iznos naknade za građenje utvrđuje se temeljem godišnjeg plana gradnje građevina za gospodarenje komunalnim otpadom koji donosi gradsko vijeće, najkasnije u prosincu tekuće godine za iduću godinu.

Članak 110.

Cijena javne usluge korigira se svake godine i to posebno:

* minimalna javna usluga temeljem financijskog izvješća i godišnjeg plana ulaganja u opremu i vozila davatelja usluge
* cijena odlaganja otpada po litri temeljem troškova odlaganja/obrade ostatnog otpada
* za iznos naknade za gradnju građevina za gospodarenje komunalnim otpadom temeljem godišnjeg plana ulaganja.

Članak 111.

Kad više korisnika javne usluge zajednički koriste spremnik, bez obzira na kategoriju korisnika, zbroj udjela svih korisnika, određenih međusobnim sporazumom ili prijedlogom davatelja javne usluge, mora iznositi jedan, osim u slučaju zajedničkog korištenja polu podzemnog spremnika.

Članak 112.

Kad više korisnika javne usluge koristi zajednički spremnik nastalu obvezu plaćanja ugovorne kazne u slučaju kada se ne utvrdi odgovornost pojedinog korisnika snose svi korisnici javne usluge koji koriste zajednički spremnik sukladno udjelima u korištenju spremnika. Ugovorna kazna za korisnike polu podzemnih spremnika naplaćuje se samo u slučaju kada se u polu podzemnom spremniku nalazi problematični otpad ili otpad koji ne pripada u određeni spremnik. Visina kazne određuje se na način da se iznos za uklanjanje štete ravnomjerno raspoređuje na sve korisnike javne usluge koji se koriste navedenim spremnicima, u istom iznosu.

Članak 113.

Dokaz o izvršenju javne usluge je očitanje čipa/bar koda spremnika za miješani komunalni otpad, odnosno, evidencija broja otvaranja spremnika polu podzemnog kontejnera karticom korisnika.

Članak 114.

Ukoliko u više stambenim zgradama sa više kućanstava ne dođe do dogovora suvlasnika, korisnici javnih usluga sami financiraju nabavu individualnih spremnika i opreme za identifikaciju korisnika i volumena predanog otpada a spremnici moraju dobiti odobrenje Davatelja javne usluge.

**VIII. KORIŠTENJE JAVNE USLUGE U SLUČAJU NASTUPANJA IZVANREDNIH OKOLNOSTI (VIŠA SILA)**

Članak 115.

Davatelj javne usluge se neće smatrati odgovornim za kašnjenja u ispunjenu ili za neispunjenje obveza iz Ugovora koje je uzrokovano neočekivanim i nepredvidivim okolnostima izvan njegove razumne kontrole, kao što su radnje građanskih ili vojnih tijela, ograničenja uvedena zakonom, požara, eksplozija, rat, embargo, štrajkovi, lokalni ili nacionalni neredi i nemiri te elementarne nepogode koje onemogućuju sigurno upravljanje i korištenje vozila za prikupljanje otpada.

 U slučaju nastupa kašnjenja iz stavka 1. ovog članka u ispunjenju ili neispunjenja javne usluge, davatelj javne usluge će bez odgode obavijestiti korisnike usluga putem mrežnih stranica/ sredstava javnog informiranja o njihovom nastupanju.

Ispunjenje obveza davatelja javne usluge iz Ugovora u slučaju iz stavka 1. ovog članka će se odgoditi ili promijeniti za vrijeme njegovog trajanja.

**IX. IZJAVA O NAČINU KORIŠTENJA JAVNE USLUGE ( u daljnjem tekstu: Izjava)**

Članak 116.

Korisnik javne usluge dužan je dostaviti davatelju javne usluge Izjavu o načinu korištenja javne usluge.

 Izjava iz stavka 1. ovoga članka daje se na obrascu koji sadrži sljedeće:

1. obračunsko mjesto
2. podatke o korisniku usluge (ime i prezime ili naziv pravne osobe ili fizičke osobe – obrtnika te OIB i adresu)
3. mjesto primopredaje
4. udio u korištenju spremnika
5. vrstu, zapremninu i količinu spremnika sukladno ovoj Odluci
6. broj planiranih primopredaja miješanog komunalnog otpada i biorazgradivog komunalnog otpada u obračunskom razdoblju
7. očitovanje o kompostiranju biootpada
8. očitovanje o korištenju nekretnine na obračunskom mjestu ili o trajnom nekorištenju nekretnine
9. obavijest davatelja javne usluge o uvjetima kad se Ugovor o načinu korištenja javne usluge smatra sklopljenim (u daljnjem tekstu: Ugovor)
10. izjavu korisnika kojom potvrđuje da je upoznat s Ugovorom
11. izjavu korisnika da izričito pristaje na ispunjenje ugovora te potvrđuje da je upoznat s činjenicom da će izgubiti pravo na jednostrani raskid ugovora ako usluga bude u potpunosti ispunjena,
12. izvadak iz cjenika javne usluge.

Podaci iz stavka 2. ovoga članka svrstani su u obrascu Izjave u dva stupca od kojih je prvi prijedlog davatelja javne usluge, a drugi očitovanje korisnika usluge.

 Broj planiranih primopredaja miješanog komunalnog otpada i biorazgradivog komunalnog otpada u obračunskom razdoblju iz stavka 2. točke 6. ovoga članka mora se odrediti u skladu sa sljedećom minimalnom učestalošću:

* najmanje jednom tjedno za biootpad iz biorazgradivog komunalnog otpada
* najmanje jednom mjesečno za otpadni papir i karton iz biorazgradivog komunalnog otpada
* najmanje jednom u dva tjedna za miješani komunalni otpad.

Korisnik javne usluge je dužan vratiti davatelju javne usluge dva primjerka Izjave iz stavka 1. ovoga članka s potpisom korisnika usluge u pisanom obliku u roku od 15 dana od dana zaprimanja.

 Davatelj javne usluge je dužan po zaprimanju Izjave sukladno stavku 5. ovoga članka, korisniku usluge vratiti jedan ovjereni primjerak Izjave u roku od 8 dana od zaprimanja.

 Davatelj javne usluge je dužan primijeniti podatak iz Izjave koji je naveo korisnik usluge (stupac: očitovanje korisnika usluge) kada je taj podatak u skladu sa Zakonom, Uredbom i ovom Odlukom.

 Iznimno od stavka 7. ovoga članka davatelj javne usluge primjenjuje podatak iz Izjave koji je naveo davatelj javne usluge (stupac: prijedlog davatelja javne usluge) u sljedećem slučaju:

* + - 1. kad se korisnik usluge ne očituje o podacima iz stavka 2. ovoga članka u roku iz stavka 5. ovoga članka
			2. kad više korisnika usluge koristi zajednički spremnik, a među korisnicima usluge nije postignut dogovor o udjelima korištenja zajedničkog spremnika na način da zbroj svih udjela čini jedan, primjenjuje se udio korisnika usluge u korištenju zajedničkog spremnika koji je odredio davatelj javne usluge.

Davatelj javne usluge može omogućiti davanje Izjave iz stavka 1. ovoga članka elektroničkim putem kad je takav način prihvatljiv korisniku usluge.

 Korisnik usluge dužan je obavijestiti davatelja javne usluge o svakoj promjeni podataka iz Izjave u roku od 15 dana od dana kad je nastupila promjena, kao i o svakoj drugoj namjeravanoj promjeni podataka iz Izjave u roku od 15 dana prije dana od kojeg će se primjenjivati namjeravana promjena.

**X. PRIGOVOR KORISNIKA JAVNE USLUGE (REKLAMACIJA)**

Članak 117.

Davatelj javne usluge je dužan omogućiti korisniku javne usluge podnošenje pisanog prigovora:

- u svojim poslovnim prostorijama,

- putem pošte,

- faksa ili

- elektroničke pošte,

i bez odgađanja pisanim putem potvrditi njegov primitak.

 Obrazac za podnošenje prigovora davatelj javne usluge je dužan objaviti na svojim mrežnim stranicama.

 Tiskani obrasci za podnošenje prigovora korisnik javne usluge korisnik može preuzeti i u službenim prostorijama davatelja javne usluge.

 Davatelj javne usluge je dužan razmatrati pisani prigovor samo ako je isti podnesen na službenom obrascu davatelja javne usluge i ako je korisnik javne usluge naveo sve podatke koji su navedeni na obrascu i potpisao isti.

 Davatelj javne usluge je dužan u poslovnim prostorijama vidljivo istaknuti obavijest o načinu podnošenja pisanog prigovora.

 Osim obveze iz stavaka 1, 2. i 3. ovoga članka, davatelj javne usluge je dužan na ispostavljenom računu vidljivo istaknuti obavijest o načinu podnošenja pisanog prigovora.

 Davatelj javne usluge je dužan u pisanom obliku odgovoriti na prigovore podnesene na način opisan u stavku 4. ovoga članka u roku od 15 dana od dana zaprimljenog prigovora.

 O prigovorima korisnika javne usluge odlučuje povjerenstvo koje osniva davatelj usluge, a u kojem se nalaze predstavnici davatelja javne usluge i udruge potrošača.

**XI. OBAVIJEST O PRIKUPLJANJU MIJEŠANOG KOMUNALNOG OTPADA,**

 **BIORAZGRADIVOG KOMUNALNOG OTPADA I RECIKLABILNOG**

 **KOMUNALNOG OTPADA**

Članak 118.

Obavijest o prikupljanju miješanog komunalnog otpada, biorazgradivog komunalnog otpada i reciklabilnog komunalnog otpada (u daljnjem tekstu: obavijest) mora sadržavati:

* plan s datumima i okvirnim vremenom primopredaje miješanog komunalnog otpada, biorazgradivog komunalnog otpada i reciklabilnog komunalnog otpada
* lokaciju i radno vrijeme reciklažnog dvorišta
* lokaciju, datum i radno vrijeme mobilnog reciklažnog dvorišta
* plan s datumima preuzimanja glomaznog otpada u okviru javne usluge
* lokacije spremnika za odvojeno sakupljanje komunalnog otpada na javnoj površini
* uputu o kompostiranju za korisnika javne usluge koji kompostirabiootpad
* uputu o postupanju s miješanim komunalnim otpadom, biorazgradivim komunalnim otpadom i reciklabilnim komunalnim otpadom
* kontakt podatke i način podnošenja zahtjeva za preuzimanje komunalnog otpada na zahtjev korisnika javne usluge
* uputu o preuzimanju komunalnog otpada na zahtjev korisnika javne usluge.

Davatelj javne usluge dužan je korisniku javne usluge do kraja prosinca tekuće kalendarske godine za iduću kalendarsku godinu dostaviti Obavijest u pisanom obliku ili putem mrežne stranice kad je to korisniku javne usluge prihvatljivo.

**XII. OPĆI UVJETI UGOVORA O NAČINU KORIŠTENJA JAVNE USLUGE**

Članak 119.

Opći uvjeti ugovora o načinu korištenja javne usluge su sadržani u Prilogu 1. ove Odluke.

**XIII. UGOVORNA KAZNA**

Članak 120.

Ugovorna kazna je iznos određen ovom Odlukom koji je korisnik javne usluge dužan platiti u slučaju kad je postupio protivno Ugovoru.

 Iznos ugovorne kazne mora biti razmjeran troškovima uklanjanja posljedica takvog postupanja.

 Smatra se da je korisnik javne usluge postupio protivno Ugovoru:

* ako ne vrši predaju otpada davatelju javne usluge, a na temelju podataka očitanja mjernih uređaja za potrošnju električne energije, plina, pitke vode ili na drugi način se utvrdi da koristi nekretninu,
* ako nakon obavijesti Davatelja javne usluge ne ugovori spremnik veće zapremnine, a prema evidenciji o preuzetoj količini otpada proizlazi da u jednom tromjesečju odlaže miješani komunalni otpad u količini koja premašuje volumen spremnika dodijeljenog sukladno Ugovoru,
* ako odlaže miješani komunalni otpad i/ili biorazgradivi komunalni otpad izvan spremnika za miješani komunalni otpad i/ili biorazgradivi komunalni otpad,
* ako odlaže problematični otpad u spremnike za miješani komunalni otpad ili druge spremnike namijenjene reciklabilnom otpadu,
* ako se poklopac spremnika ne može u potpunosti zatvoriti,
* ako se uz spremnik nalazi rasuti otpad, otpad odložen u vrećice koje nisu od davatelja javne usluge ili su odložene druge vrste otpada bez prethodne najave davatelju javne usluge (EE otpad, glomazni otpad),
* ako u vrećicama/spremnicama za koristan otpad nije razvrstan otpad po vrstama kako je predviđeno ovom Odlukom,
* ako korisnik u vreće za reciklabilni otpad odlaže miješani komunalni otpad,
* ako kompostira otpad na neprimjeren način, odnosno ako ne kompostira otpad na način kako je određeno u članku 58. ove Odluke,
* ako odloži glomazni otpad na javnu površinu bez prethodnog dogovora s davateljem javne usluge.

Ako se poklopac spremnika koji je dodijeljen korisniku javne usluge ne može zatvoriti davatelj usluge će naplatiti korisniku usluge dodatni volumen koji prelazi volumen spremnika.

 Korisnik javne usluge koji u godini dana nije niti jednom postavio spremnik za pražnjenje što se dokazuje izvodom iz elektroničke evidencije pražnjenja spremnika, a u istom roku nije kupio ili tražio vrećice za miješani komunalni otpad dužan je davatelju javne usluge, na njegovo traženje, dostaviti dokaze da nije koristio nekretninu.

 Ako korisnik javne usluge ne predoči davatelju usluge dokaze da nije koristio nekretninu, davatelj javne usluge će korisniku javne usluge naplatiti ugovornu kaznu u iznosu koji odgovara cijeni pražnjenja minimalno jednom u dva tjedna za miješani komunalni otpad za volumen spremnika koji je utvrđen Ugovorom.

 Ukoliko preuzimatelj ne dostavi podatke o prikupljenoj ambalaži sa povratnom naknadom i papira nadležnoj službi Grada Makarske.

Članak 121.

Kad više korisnika javne usluge koristi zajednički spremnik, a ne utvrdi se odgovornosti pojedinog korisnika za postupanja protivno Ugovoru svi korisnici javne usluge koji koriste zajednički spremnik su dužni platiti ugovornu kaznu razmjerno svojim udjelima u zajedničkom korištenju spremnika.

Članak 122.

Kada korisnici koriste polu podzemni spremnik, a ne utvrdi se odgovornost pojedinog korisnika za odlaganje problematičnog otpada u polu podzemni spremnik, ili je u isti odložen

otpad koji ne odgovara vrsti spremnika, iznos za uklanjanje štete raspoređuje se podjednako na

sve korisnike javne usluge koji koriste polu podzemne i pokretne spremnike na tom obračunskom mjestu.

Članak 123.

Djelatnici Davatelja javne usluge na terenu utvrđuju je li određeni korisnik javne usluge postupio protivno Ugovoru, odnosno je li korisnik javne usluge dužnik plaćanja ugovorne kazne.

 Dokaz da je korisnik javne usluge postupio protivno Ugovoru je fotografski zapis/video snimak spremnika/vrećice ili otpada rasutog ili neprimjereno odloženog na obračunskom mjestu. Na fotografskom zapisu/videu potrebno je da obračunsko mjesto korisnika javne usluge bude jasno uočljivo.

 Ukoliko se korisnik javne usluge zatekne u odlaganju otpada na način protivan Ugovoru, komunalni redar ili djelatnik Davatelja javne usluge dužan ga je fotografirati što čini prihvatljivi dokazni materijal za daljnje postupanje komunalnog redara (utvrđivanje identiteta i daljnje postupanje po Odluci o komunalnom redu Grada Makarske).

 Raspon visine ugovorne kazne određen je tablicom 4.

**Tablica 4.**

|  |  |  |
| --- | --- | --- |
| **Ugovorna kazna** | **Minimalna cijena** | **Maksimalna cijena** |
| Korisnik javne usluge ne vrši predaju otpada davatelju javne usluge, a utvrdi se da koristi nekretninu | Ugovoreni spremnik s odvozom od 2 puta mjesečno |  |
| Korisnik javne usluge tijekom jednog tromjesečja odlaže miješani komunalni otpad u količini koja premašuje volumenugovorenog spremnikasukladno Ugovoru | Dodatnih 20%volumena ugovorenog spremnika u obračunskom razdoblju | Dodatnih 50% Volumena ugovorenog spremnika u obračunskom razdoblju |
| Korisnik javne usluge odlaže miješani komunalni otpad i/ili biorazgradivi komunalni otpad izvan spremnika za miješani komunalni otpad i/ili biorazgradivi komunalni otpad | Obračunati cijenu odloženog volumena i dodatno kaznu od min. 50 kn | Obračunati cijenu odloženog volumena i dodatno kaznu do max.100 kn |
| Korisnik javne usluge odlaže problematični otpad u spremnike za miješani komunalni otpad ili druge spremnike namijenjene reciklabilnom otpadu | Ovisno o volumenu spremnika i onda se obračuna volumen spremnika x koeficijent pretvorbe volumena u kg x cijena zbrinjavanja opasnog otpada/kg | - |
| Poklopac ugovorenog spremnika korisnika javne usluge ne može se u potpunosti zatvoriti pri odvozu otpada | Dodatnih 10% volumena ugovorenog spremnika u obračunskom razdoblju | Dodatnih 30% volumena ugovorenog spremnika u obračunskom razdoblju |
| Uz ugovoreni spremnik korisnika javne usluge nalazi se rasuti otpad, otpad odložen u vrećice koje nisu od davatelja javne usluge ili su odložene druge vrste otpada bez prethodne najave davatelju javne usluge (EE otpad, glomazni otpad) | Cijena preuzimanja po litri otpada + dodatan rad radnika/sat + prijevoz po km (ako je potrebno da dođe drugo vozilo po npr. glomazni ili EE otpad | - |
| Koristan komunalni otpad nije razvrstan u vrećicama/spremnicima na način predviđen ovom Odlukom | Cijena zbrinjavanja MKO/l ili cijena razvrstavanja komunalnog otpada  | - |
| Korisnik javne usluge u vreće/spremnike za reciklabilni otpad odlaže miješani komunalni otpad | Cijena zbrinjavanja MKO/l  | - |
| Ukoliko preuzimatelj nadležnoj službi Grada Makarske ne dostavi podatke o prikupljenoj ambalaži sa povratnom naknadom i papira. | 3.000,00 knNAPLAĆUJE GRAD | 10.000,00 kn |
| Korisnik javne usluge kompostira otpad na neprimjeren način | 200,00 kn | 1.000,00 kn |
| Korisnik javne usluge odlaže glomazni otpad na javnu površinu bez prethodnog dogovora s Davateljem javne usluge | Cijena preuzimanja određene mase glomaznog otpada + dodatan rad radnika/sat + prijevoz po km | - |

Visina cijene ugovorne kazne mora biti razmjerna troškovima uklanjanja posljedica postupanja protivno Ugovoru, a uračunava cijenu obrade i zbrinjavanja određenog volumena otpada (kn/l), vrijeme rada radnika – satnica (kn/h) i udaljenost do lokacije obračunskog mjesta na kojoj je korisnik javne usluge postupio protivno Ugovoru (potrošnja goriva (l goriva), cijena goriva (kn/l) i udaljenost (km)).

**XIV. NADZOR**

Članak 124.

Nadzor nad provedbom ove Odluke obavljaju djelatnici Davatelja javne usluge i komunalni redari.

**XV. PRIJELAZNE I ZAVRŠNE ODREDBE**

Članak 125.

Danom stupanja na snagu ove Odluke prestaju važiti Opći uvjeti isporuke komunalne usluge skupljanja, odvoza i odlaganja komunalnog otpada od 17. studenog 2015.godine koje je donijela Uprava Makarskog komunalca d.o.o. Makarska.

Članak 126.

Davatelj javne usluge je dužan ispuniti tehničko-tehnološke uvjete naplate odvoza otpada po volumenu na cijelom području Grada Makarske najkasnije do 01.11.2018. godine.

Članak 127.

Cjenici usluga za sve kategorije korisnika vrijede do ispunjenja tehničkih uvjeta u smislu označavanja spremnika opremom za elektronsko očitanje preuzimanja komunalnog otpada i do potpisivanja ugovora (Izjava) o korištenju usluge sa korisnicima javne usluge.

Članak 128.

Odredbe za ispunjenje kojih nisu ispunjeni tehničko-tehnološki uvjeti i/ili ukoliko za ispunjenje istih nisu izgrađene građevine i nabavljena oprema, primjenjuju se od dana kada davatelj javne usluge započne sa upravljanjem istima.

Članak 129.

Ova Odluka stupa na snagu osmog dana od dana objave u Glasniku Grada Makarske.

Davatelj javne usluge dužan je objaviti ovu Odluku i Opće uvjete kao sastavni dio Odluke na svojim mrežnim stranicama.

Klasa:363-01/17-01/18

Ur.broj: 2147/01-03/3-17-1

Makarska, 30. siječnja 2018.g.

 Predsjednik Gradskog vijeća

 Marko Ožić-Bebek, dr.med.